title: Dielauto's mooglik yn april werom op Skylge

maintext:
Skylge krijt nei alle gedachten wer in dielautoservice. It eilân hat dat ek in pear jier hân, mar it bedriuw Wattcar is koartlyn fallyt ferklearre.
Twa oare bedriuwen wolle it systeem no wer opsette, fytseferhierbedriuw Fietsenopterschelling.nl en Eilandauto.nl. Sy wolle Wattcar opnimme yn har besteande ferhierorganisaasje fan fytsen, scooters en auto's. Se begjinne earst mei tusken de tsien en de fyftjin auto's.
De twa bedriuwen hoopje fan april ôf mei de dielauto's ride te kinnen.


title: Offisier fan justysje wol twaenheal jier sel foar stalker

maintext:
Tsjin in 58-jierrige man út Burgum is twaenheal jier sel easke omdat er him skuldich makke hawwe soe oan stalking. De man hat meardere minsken driichmails stjoerd, ûnder oare nei syn eks-partner, âld-kollega's en famylje fan syn eks. Yn de mailtsjes stiene deadsbedrigingen, soms foarsjoen fan skeinde liken.
De fertochte hat earder tsjin de plysje sein dat syn eks-partner en har broer syn mail-account kreake ha en de driichmails ferstjoerd hawwe. De offisier fan justysje is der lykwols fan oertsjûge dat de fertochte dêr sels efter sit. De man moat eins behannele wurde, mar dat wegeret er. Dêrom is der in finzenisstraf fan twaenheal jier easke. De rjochtbank docht op 12 april útspraak.

fasttext_language: fy


title: Tim Douwsma komt mei nij nûmer 'Lachen in de regen'

maintext:
De fans hawwe der efkes op wachtsje moatten, mar freed komt de nije single fan Tim Douwsma út. It nije nûmer fan de út Drachten ôfkomstige sjonger hjit 'Lachen in de regen' en is opnaam yn Ljouwert by Robert Dorn. De Nederlânsktalige tekst is skreaun troch singer-songwriter Nielson, bekend fan it nûmer 'Sexy als ik dans'.
"It kaam ynienen op myn paad dat ik Nielson trof by in optreden", seit Douwsma. "Hy frege hoe't it mei my wie en oft ik mei nije dingen dwaande wie. Hy hie noch wol in nûmer lizzen dat miskien geskikt wie foar my." Neffens Douwsma is it nije ferske in hiel fris en fleurich maitiidsnûmer. "Ik kin net wachtsje, dat elkenien it hearre kin. De earste reaksjes binne hartstikke posityf, dus dat is superleuk."
Dit jier sil Douwsma mear muzyk útbringe. Foar de simmer komt der noch in nije single en yn 'e hjerst wol er in ballad útbringe. Fierders sil er dwaande mei in pilot foar in nij telefyzjeprogramma. Neist sjonger is de âld-Drachtster ek presintator en akteur.


title: Jildautomaten waskpleatsen fernield, plysje siket tsjûgen

maintext:
Fandalen hawwe yn de nacht fan freed op sneon by Wolvegea twa jildautomaten iepenbrutsen. Dat barde by autowaskpleatsen op it yndustrygebiet by it doarp. Hoewol't der net folle jild bút makke waard, wie der wol in soad skea.
Ek op It Hearrenfean en yn Stjinwyk waarden deselde nacht jildautomaten fernield. De plysje siket tsjûgen dy't mear witte oer de fernielingen.


title: Parkearterrein Ljouwert bekladde mei misledigjende tekst

maintext: It parkearterrein fan in supermerk yn it sintrum fan Ljouwert is sneon bekladde mei in misledigjende tekst. Op it parkearterrein oan it Bleekhof stean de wurden 'KK Nazis!' skreaun. 'KK' is in ferwizing nei it wurd kanker. It is net bekend wa't ferantwurdlik is foar it fandalisme.


title: Primeur foar Hjerbeam mei mûne foar folsleine doarp

maintext:
Húshâldingen yn de omjouwing fan Hjerbeam krije fan takom wike koarting op harren enerzjyrekken. Yn it doarp wurdt dan de saneamde 'buertmûne' iepene, in wynmûne dy't fan de minsken sels is. Ynwenners hoege, as se oerstappe, gjin enerzjybelesting mear te beteljen, wêrmei't se sa'n twahûndert euro yn it jier besparje. It inisjatyf komt fan enerzjykoöperaasje Qurrent en wynmolefabrikant EWT en is in lanlike primeur.
Opmerklik is dat fan de dielnimmers hast gjin ynvestearring yn it foar ferwachte waard. It inisjatyf is finansiere troch crowdfunding en in subsydzje fan it Fûns Skjinne Fryske Enerzjy. De húshâldingen betelje wol in bedrach oan kontribúsje, mar de totale besparring op de enerzjyrekken is flink heger.


title: Auto rydt de feart yn by Aldskoat, syktocht nei slachtoffers

maintext:
In auto is freedtejûn by de Schoterlandseweg by Aldskoat te wetter rekke. Der wurdt troch de helptsjinsten yn it wetter socht nei de ynsittende(n). Yn de auto sels is net ien oantroffen. De plysje hat wol wiete fuotspoaren fûn by it plak fan it ûngefal. Dit plak is ôfset foar fierder ûndersyk.
De auto rekke troch noch ûnbekende oarsaak op 'e kop yn 'e feart. Njonken ferskate helptsjinsten sa as plysje, brânwacht en ambulânse, waard der ek in traumahelikopter oproppen.


title: Ferieningen De Jouwer wolle kultureel sintrum, mar wêr?

maintext:
Der moat in kultureel sintrum op De Jouwer komme, mei in grut poadium, romte foar eveneminten en foarstellingen en genôch plak foar hûnderten taskôgers. Dat wolle de kulturele ferieningen fan De Jouwer, ûnder oare de muzykferieningen en de toanielklups.
De ferieningen, mei-inoar 'It Lokaal', besykje al jierren om de Evenementenhal oan de Vegelinswei te krijen. De gemeente De Fryske Marren wol it fertutearze gebou wol ferkeapje oan de ferieningen. Mar freed makken de ferieningen op in parsekonferinsje bekend dat se it gebou dochs net ha wolle, om't it finansjeel risiko fierstente grut is.
Net helber
Ek al soe de gemeente 275.000 euro op it kleed lizze om de oankeap fan de Evenementenhal te finansierjen, dan noch bliuwt der trije ton oan efterstallich ûnderhâld oer. Foardat se de hal omboud hawwe ta kultureel sintrum binne se in miljoen euro fierder. Foar de klups is dat net helber.
Se freegje oan de gemeente De Fryske Marren, om ferantwurdlikheid te nimmen en by te springen. Se wolle fan de gemeenteried in dúdlike fyzje op kultuer en help by de finansiering. In pear jier lyn hat de gemeente alle subsydzje oan kultuer stopset. Dat betsjut dat de klups harsels bedrippe moatte en dat se dus sels ek foar ûnderdak soargje moatte. Foar in protte ferieningen is dat in grut probleem.


title: Frijwilligers kinne harren fergees op maat byspikerje litte

maintext:
Minsken út Fryslân dy't frijwilligerswurk dogge kinne by de Vrijwilligers Academie Fryslân fergees in training of workshop folgje. De provinsje hat dêr vouchers foar beskikber steld. Frijwilligers kinne in training of workshop dwaan dy't oanslút bij it wurk dat se dogge. Bygelyks in EHBO-training.
De regeling bestiet no in heal jier. Rom 450 minsken hawwe hjir al gebrûk fan makke, mar der leit noch genôch jild op de planke foar nochris 350 minsken.
Op de webside fan Vrijwilligers Academie Fryslân is mear ynformaasje te finen oer hokker trainingen of workshops der by de akademy te folgjen binne.


title: Sprong yn Twadde Keamer wie "ultime skreau om oandacht"

maintext:
Kannabis-aktivist Doede de Jong fan Appelskea tinkt dat Hans Kamperman mei syn aksje hopet om "idiotery om de kannabis-matearje hinne troch te brekken. Syn died moat fungearje as brekizer." De Jong is in freon fan Kamperman, dy't tongersdei yn de Twadde Keamer fan de publike tribune sprong.
Schreeuw om aandacht
"It wie in ultime skreau om oandacht", seit De Jong. "Hy stiet al in pear moanne foar de Twadde Keamer, mar krijt gjin gehoar. Hy fynt himp in geweldige plant, sawol medisinaal as rekreatyf."
"Domme ferbod opheffe"
Hielendal as ferrassing komt de aksje fan Kamperman net foar De Jong. "Kinst no wol neigean hoe heech it him sit. Hy fynt it hiel belangryk. De represje fan kannabis liedt allinnich mar ta mear kriminaliteit. De regearing moat it domme ferbod opheffe."
"Lit eltsenien sels bepale wat er wol of net yn 'e tún hat", seit De Jong. "Minsken dy't it ferkeapje wolle, skriuwe harren dan yn by de Keamer fan Keaphannel en betelje belesting. Dan kinst ek de kwaliteit kontrolearje en is it hiele probleem de wrâld út."
Hoe't it no mei Kamperman is, wit De Jong net krekt, mar "ik miende dat er freed it sikehûs alwer út koe."
Rjochtsaak
Ferline jier bestege De Jong yn in vlog oandacht oan in rjochtsaak tsjin Hans Kamperman.


title: Keninklike ûnderskieding foar Emy Kamminga - van Sandick

maintext:
De lokaasjemanager fan it SeniorWeb Súdwest-Fryslân yn Balk is sneontemiddei keninklik ûnderskieden. De hast 85-jierrige Emy Kamminga - van Sandick is al sûnt de oprjochting tweintich jier lyn aktyf foar it SeniorWeb. Dat is in organisaasje dy't âlderen thús makket yn de digitale wrâld.
Frou Kamming jout ûnder oare sels kursussen, mar is ek op oare manieren aktyf yn de organisaasje. Se krige de ûnderskieding út hannen fan boargemaster Fred Veenstra fan De Fryske Marren. Dat wie by in feest fanwegen it 20-jierrich bestean.


title: LIVE: Derop of derûnder foar iishockeyers UNIS Flyers

maintext: Foar de iishockeyers fan de UNIS Flyers is it sneon derop of derûnder yn de striid om de titel yn de BeNe-League, it kampioenskip fan Nederlân en België. De Flyers spylje sneontejûn om 20.00 oere op It Hearrenfean de fjirde wedstriid yn de play-offs tsjin Hijs Hokij út Den Haag. Hokij stiet mei 2-1 foar. It giet om de bêste fan fiif. Dus as de Flyers sneon winne, is der snein in fiifde wedstriid yn Den Haag nedich foar in beslissing. Wint Hokij, dan is dy ploech kampioen fan de BeNe-League.


title: Fries Museum wint mei útstalling Alma-Tadema 'museum-Oscar'

maintext:
It Fries Museum yn Ljouwert hat tongersdeitenacht yn New York in Global Fine Art Award wûn, in priis dy't ek wol bekend stiet as de 'museum-Oscar'. It museum kriget de priis foar de útstalling 'Alma-Tadema: klassieke verleiding'. Direkteur Kris Callens naam de priis yn ûntfangst.
It Fries Museum waard ferkeazen boppe konkurrinten as it British Museum en de Tate-musea yn Londen, it Louvre yn Parijs, it Prado yn Madrid en it Guggenheim yn Bilbao.
De tentoanstelling oer Lourens Alma-Tadema (1836-1912), berne yn Dronryp, luts ôfrûne winter 158.000 besikers, in rekôr foar it Fries Museum. Yn it museum wiene goed tachtich wurken fan de skilder te sjen. It smiet loovjende resinsjes op út binnen- en bûtenlân.


title: Follybalsters VC Snits ferlieze út by Sliedrecht Sport

maintext:
Nei twa oerwinningen yn de kampioenspûl, ferlear VC Snits sneontejûn de tredde wedstriid yn dizze pûl fan Sliedrecht Sport. De ploech fan waarnimmend trainer Ruut de Wit gie yn trije sets ûnderút yn Sliedrecht: 3-0.
De earste set einige yn 26-24 en de twadde yn 25-19. Yn de tredde set stie Snits twa kear mei fjouwer punten foar, mar dochs gie de set ferlern (25-19). Nei it ferlies fan Snits is Sliedrecht Sport no de koprinner yn de kampioenspûl.


title: Reedride op 19 maart echt de lêste kear fan dizze winter?

maintext: It is mids maart en de maaitiid lit noch altyd op him wachtsje. Yn de tún dwaande of lekker op in terraske sitte, dat sit der noch net yn, mar gelokkich kin der al wer efkes riden wurde. Op de Rypstertsjerksterpolder by Ljouwert doarden tsientallen riders it moandei wol oan. It iis wie mar op in pear plakken stevich genôch.


title: Kollum: ''Helden''

maintext:
''De fraach kaam de ôfrûne twa wiken hieltyd by my op: wêrom? Dat kaam troch de Olympyske Spelen; ik hie der echt gjin tiid foar troch in grut projekt, en sport ynteressearret my al hielendal net, dus waard ik der gek fan om oeral en nearne hieltyd wer die sport yn myn snút te krijen.
Ik fyn it best knap hear, dat minsken sa hurd reedride kinne, of yn it algemien sa atletysk binne. Mar dan komme de 'helden'-ferhalen, de analyzen fan de 'kenners' op de radio en telefyzje, mei de mannen - meastal mannen - dy't fol bewûndering fertelle oer de oerwinning fan in reedrider, yn soms sokke romantyske wurden dat se hast triennen yn 'e eagen krije fan harren eigen ferhaal. Safolle derfoar jûn! Sa'n prestaasje! Sa'n oerwinning!
Dan tink ik: ja, moai, knap, mar it is wol in oerwinning op in probleem dat se sels keazen hawwe. Ik bedoel: it hoecht net, en as it net bart, feroaret der net safolle oan 'e wrâld. Ik soe it hiel grappich fine as der in sportferslachjouwer ris nei ôfrin fan in wedstriid op de winner ôfstapte, en him yn neifolging fan Ischa Meijer allinnich mar freegje soe: Why?
Dat freegje ik my wol faker ôf trouwens. Op it stuit wurdt der noch altyd slim fochten yn Syrië, foaral yn it easten fan Damascus, sa lês ik yn myn krante. De konflikten yn it Midden-Easten binne tige komplisearre, mar dit is hast echt net mear te folgjen. Yn it easten fan Damascus sit in groep 'rebellen', dy't dus neat ha moat fan it regear fan Asad en syn leger, dy't liearre binne oan Al Quaida, mar ha dêr in muoisume ferhâlding mei, dy't harren sels it Leger fan de Islam neame, jild skine te krijen fan Saoedi-Arabië, IS ferslein hawwe, hurde ekstremisten en aimabel selskip by ynternasjonale fredesûnderhandelingen binne. Sa skriuwt De Volkskrant.
Ek dêr freegje ik my ôf wêr it no eins om giet. Se hawwe in kânsleaze posysje, want feitlik hawwe se it Rusyske leger tsjinoer harren. Dus ek dan, soe ien harren net ris de fraach stelle moatte 'Why?'. It is de fraach fan in bern - der skynt in leeftiid te wêzen wêrop bern einleas 'wêrom' freegje kinne. Wat se al of net troch hawwe, is dat it in tûke fraach is. Dus dan krigest wêrom - dêrom. Omdat ik it sis.
Ultym komst der ek net út. Ik bedoel, it is net in grutte stap fan freegje nei it wêrom fan reedriidwedstriden nei de fraach nei de sin fan it leven. Wêrom? Dochs is sa'n relativearring wolris sûn. Ik bedoel: dy rebellen yn it easten fan Damascus, freegje har ris nei it wêrom. Se sitte yn it Leger fan de Islam, dus harren antwurd sil wêze 'omdat God dat sa wol'. Grappich, dat tinkt de tsjinstanner ek. Dus, wêrom? 'Omdat dit in hillige striid is.' Falle wol in soad ûnskuldige slachtoffers by; miskien net sa hillich. Wêrom? 'Omdat God grut is.' Wêrom? Hokker probleem binnen jimme oan it oplossen? Wêrom? 'Omdat, godskes, DEROM!'.
Neat sa sûn as de fraach 'werom'. Der is in hiel fakgebiet omhinne boud, en die hjit sjoernalistyk. Sjoernalistyk sûnder 'werom' is gjin sjoernalistyk. Besprekkingen fan nije auto's, telefoanen en berjochten oer Gordon en Enzo Knol binne gelyk oan berjochten oer sport: moai, mar freegje net wêrom. Dus wat docht dy sport dan hieltyd op myn sjoernalistike byldskerm, radio en yn myn krante?
Ik wol dit bêst ôfdwaan as in persoanlike ôfwiking, myn ôfkear fan sport yn it nijs. Mar ik fyn wol echt dat we wolris wat sekuerder wêze kinne yn wa't we helden neame. Mei alle respekt foar harren prestaasjes, wurd ik net echt waarm of kâld fan sporthelden. Sa't oaren net waarm of kâld wurde fan kolumnisten yn Fryslân fan 'e moarn.
Helden binne foar my de diplomaten dy't oarloggen foarkomme, dokters dy't bern genêze, fersoargers dy't folhâlde. Die losse problemen op dy't se net sels feroarsake hawwe. Dêr soene miskien ris 'medel plaza's' en Holland Heineken Houses foar komme moatte.''


title: Grutte brân yn wenbuorkerij oan Laekwerterwei yn Iens

maintext:
Yn in wenbuorkerij oan de Laekwerterwei yn Iens hat sneontemiddei in grutte brân west. Der wiene gjin minsken mear yn de pleats oanwêzich. By de brân kaam in soad reek frij. De brânwacht warskôge dan ek dat omwenners ruten en doarren tichthâlde moasten.
De brân koe troch de hurde wyn hurd om him hinne gripe en makke it foar de brânwacht dreech om it fjoer ûnder kontrôle te krijen, mar slagge dêr wol yn.


title: Matthew Steenvoorden ek takom seizoen by Cambuur

maintext:
Matthew Steenvoorden spilet ek takom seizoen by SC Cambuur. Syn kontrakt is ferlinge oant en mei juny 2019.
It is it earste kontrakt by de Ljouwerters dat ferlinge wurdt. Der is mear wurk oan de winkel foar technysk manager Foeke Booy, want der binne noch fyftjin spilers dy't in ôfrinnend kontrakt hawwe.
Sûnt 2016 spilet Steenvoorden yn it giel-blau fan Cambuur. Takom jier wurdt dus syn tredde seizoen.


title: Rinze van der Ploeg fynt wer in earste ljipaai

maintext:
Rinze van der Ploeg út Koatstertille hat moandeitemoarn om 7.20 oere it earste ljipaai fan de gemeente Smellingerlân fûn. Hy die syn fynst yn in greide by De Pein. Freed wie er ek al de finer fan it earste ljipaai yn de gemeente Tytsjerksteradiel.
Van der Ploeg sil mei Albert Bekkema, dy't derby wie doe't it aai fûn waard, tiisdei nei boargemaster Tom van Mourik. Dêr krijt er de BFVW-oarkonde en in sulveren trofee troch Anneke Reeder.


title: Nij ûndersyk nei ûnderbetelling by oanlis Sintrale As

maintext:
Der komt in nij, yngeand ûndersyk nei de ûnderbetelling fan minsken dy't oan de Sintrale As wurke hawwe. Dat hawwe Deputearre Steaten besletten. Technisch Bureau Bouwnijverheid fiert dat ûndersyk út. Oars as de provinsje hawwe sy wol it foech om gegevens fan de Belestingtsjinst yn te sjen.
Eardere ûndersiken hawwe dúdlik makke dat 32 izerflechters oer in perioade fan twa moannen 3600 euro te min útbetelle krigen hawwe. Ek de administraasje fan ûnder oare de oeren wie net folslein. It nije ûndersyk moat dúdlik meitsje oft it dêrby bliuwt of dat der dochs mear is. Deputearre Poepjes hopet dat it foar de simmer dien is.


title: PvdA ferliest, mar bliuwt de grutste yn Hearrenfean

maintext:
Nettsjinsteande in ferlies fan twa sitten, bliuwt de PvdA de grutste partij yn de gemeente Hearrenfean. De sosjaaldemokraten gean fan acht nei seis sitten. De VVD en it CDA winne beiden in sit en komme no op fiif sitten. De FNP(-), GemeenteBelangen (-1) en GrienLinks (+2) komme no op trije sitten.
SP
De SP komt werom yn de ried mei twa sitten. Age Hartsuiker hat mei syn blanco list ek in sit pakt. Ferliezers binne D66 en ChristenUnie (beiden -1).
Witte hoe't Fryslân en dyn gemeente stimd hat? Folgje de útslaggejûn op de radio, op telefyzje of yn de stream yn ús live-artikel. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby.


title: Nei seis jier sitte yn Moarkswâl wer reedriders oan de bar

maintext:
Freedtemoarn binne der nei seis jier wer reedriders oankaam by Kafee Moarkswâl yn Aldtsjerk. It giet om Leonard Polsma en Ruurt Postma. Se binne om tsien oer seizen ôfset op de Bonkefeart yn Ljouwert. It wie neffens de manlju goed te dwaan, al kamen se ûnderweis al guon wekken tsjin.
No't de manlju de kroech op redens berikt hawwe, meie se harren nammen yn de balke fan it kafee skriuwe. Neffens kroechbaas Henk Breeuwsma is Moarkswâl allinnich mar fan de Ljouwerter kant te berikken. Op de rûte fan Dokkum ôf leit in grut wek.


title: "Undersyk Techum kin noch wol in skoft duorje"

maintext:
It kin noch wol efkes duorje foardat echt dúdlik is hoe't it kin dat in man út Ljouwert dit wykein ferstoarn is, doe't er troch de plysje oanholden waard yn syn eigen hûs yn de Ljouwerter wyk Techum. Dat seit advokaat Bart Canoy. De man hat him bot fersetten tsjin de plysjes. Dy hawwe noch besocht om him te reanimearjen, mar dat hat net holpen.
Plysje-optreden strafweardich of net?
Canoy: De ryksresjerzje hat de saak no yn ûndersyk. Dat is in ûnôfhinklike en ûnpartijdige opspoaringstsjinst. Sy komme yn aksje as de skyn fan partijdichheid yn byld is. As der mooglik sprake is fan in strafber feit yn it gefal dat in persoan by in konfrontaasje mei de plysje dearekke is. Wolst witte wat der krekt bard is. Sa wurdt de kondysje fan it lichem ûndersocht by it NFI en wurdt der tsjûgenûndersyk dien. Sok ûndersyk kin lang duorje en der kin ek in rekonstruksje plakfine. Sintrale fraach yn it ûndersyk is: is der sprake fan in strafweardich optreden fan de plysje of net. De plysje mei yn guon gefallen geweld brûke. Is dat geweld yn dat spesifike gefal proporsjoneel?
Mitch Henriquez
Undersyk troch de ryksresjerzje by in arrestaasjedeade komt net faak foar. Canoy hat it yn syn tiid noch nea meimakke yn Fryslân. Yn hiel Nederlân leit it tal gefallen ûnder de tsien. It bekendste gefal wie dat mei Mitch Henriquez. Hy ferstoar yn 2015 by syn arrestaasje yn in park yn Den Haag. Dêr waard er mei in nekkeklem yn betwang hâlden.


title: Gemeente freget nije fergunning foar Starumer Hanzekwartier

maintext:
De gemeente Súdwest-Fryslân freget in nije fergunning oan foar it Hanzekwartier yn Starum. De twa eardere fergunningen waarden yn febrewaris troch de rjochter ferneatige. De gemeente hie heger berop oantekenje kinnen, mar docht dit net om gjin tiid te ferliezen en omwenners net langer yn ûnwissichheid te litten. Dy hiene beswier oantekene tsjin de bou fan in toer as ûnderdiel fan it werombringen fan de kontoeren fan it âlde Blokhûs. De toer stekt twa meter boppe de grûn út en omwenners binne bang dat sy mei hurde wyn lûdsoerlêst krije.
De gemeente wol no sjen oft se mei de omwenners in oplossing betinke kinne.


title: Opsterlân docht proef mei buertbemiddeling by konflikten

maintext:
De gemeente Opsterlân, de plysje en de wenningboukorporaasjes Elkien en WoonFriesland begjinne in proef mei buertbemiddeling. Bedoeling hjirfan is dat konflikten tusken buorlju oplost wurde troch alle partijen om tafel te krijen, om sa de ûnderlinge kommunikaasje te ferbetterjen. Twa frijwillige buertbemiddelers begeliede it proses.
It giet om in proef fan in jier. Der binne tsien oant fyftjin frijwilligers nedich. Se krije in oplieding fan Scala Welzijn. De ynwenners fan Opsterlân kinne fergees gebrûk meitsje fan de buertbemiddeling.


title: Opsterlân wol trochsichtige formaasje nije koälysje

maintext:
De formaasje fan in nije koälysje yn Opsterlân wurdt sa trochsichtich mooglik. Dat seit Opsterlands Belang, dy't dêr de lieding oer hat. It is de bedoeling dat it hiele proses op skrift komt en dat it nei ôfrin fan de ûnderhannelingen publisearre wurdt.
Elke partij mei trije punten ynbringe yn de earste faze fan it ûnderhannelingsproses. Sa ha partijen, dy't net mei-ûnderhannelje oer de formaasje, wól ynfloed op it koälysje-akkoart. Omdat alles opskreaun is, kin nei de tiid sjoen wurde hoe't de nije koälysje omgien is mei dy punten en wêrom't se wol of net yn it akkoart opnaam binne.


title: Sjen yn it tsjuster: earbetoan oan Tsjêbbe Hettinga

maintext:
Jonge, lytse jonge... Rop my, rop my werom, werom. It is it refrein fan it gedicht 'Lytse Jonge' fan dichter Tsjêbbe Hettinga. It giet oer syn bertedoarp Burchwert. It doarp dêr't freed it stik 'Sjen yn it tsjuster' yn premjêre giet. It is in earbetoan oan de de fiif jier lyn stoarne Hettinga.
It stik is ien fan de haadfoarstellingen fan Leeuwarden-Fryslân 2018. Dat past goed, want Hettinga wie ien fan de grûnlizzers fan Kulturele Haadstêd. Soan Piter en dochter Wypkje komme yn de kunde mei in foar har ûnbekende perioade út it libben fan har heit, syn jeugd.
Fan de 300 ynwenners fan Burchwert binne 150 belutsen by de foarstelling.


title: Binnen heal jier begjinne mei rap ynternet yn bûtengebieten

maintext:
Kabelnoord begjint binnen in heal jier mei de oanlis fan rap ynternet yn de bûtengebieten fan Fryslân. Binnen trije jier moat yn alle gefallen 90 prosint fan de húshâldens yn de bûtengebieten oer rap ynternet beskikke. It giet dan om sa'n 20.000 oanslutingen. Om dit mooglik te meitsjen krijt Kabelnoord in liening fan 35 miljoen euro fan de provinsje en 57 miljoen euro fan de BNG Bank en de ABN AMRO Bank.
De gemeenten Achtkarspelen en Tytsjerksteradiel binne as earsten oan bar. Noch foar de boufak sil mei de wurksumheden begûn wurde.


title: FIDEO: LTO stjoert brânbrief oer opkomst wolf yn Nederlân

maintext: De wolf komt op hieltyd mear plakken yn ús lân. Lânbou-organisaasje LTO hat dêrom in brânbrief stjoerd nei de provinsje. De wolf is in rôfbist, dêr't boeren tenei rekken mei hâlde moatte. Bygelyks yn it Drents-Friese Wold.


title: Drachtster Boys pakt belangrike punten yn Fryske derby

maintext:
De sealfuotbalsters fan Drachtster Boys hawwe de Fryske derby fan Avanti út Stiens mei 3-2 wûn. Dat smyt de Drachtsters trije belangrike punten op, want se bliuwe mei noch ien wedstriid te gean op it fjirde plak stean yn de earedifyzje. De top fjouwer pleatst him foar de play-offs.
Yn Drachten sette Esther van Toledo de thúsploech op foarsprong. Har lob waard troch in spiler fan Avanti fan rjochting feroare. Avanti rekke yn de saaie earste helte in kear de peal.
Rezjy yn hannen
Nei it skoft kaam Avanti op gelikense hichte. Si Shut Hau makke de lykmakker. Dêrnei naam Drachtster Boys de rezjy wer yn hannen. Van Toledo makke har twadde goal en Jessie Prijs soarge foar de 3-1. Nei in eigen goal fan Sieta de Vries waard it noch even spannend, mar tichteby kaam Avanti net.
Lêste wedstriid
Oer twa wiken binne de lêste kompetysjewedstriden. Avanti moat dan thús tsjin Os Lusitanos. Drachtster Boys spilet yn Zwaag tsjin Hovocubo. By winst pleatse de Drachtsters harren foar de play-offs.


title: LIVE: IepenUP oer gender

maintext:
Gender: je kinne der lang oer prate of gewoan de ferbylding oan it wurd litte. IepenUP kiest dizze wike foar it lêste mei trije teätrale miny-foarstellingen en in kolom dy't minsken oan it tinken set. Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Love me gender
De foarstellingen fan de jûns binne TRÆNS (oer it feminine en maskuline), The Transketeers (oer transgender) en Comedy Kitchen (froulik comedytalint). Lisa Peters, gendersjoernalist foar û.o. De Correspondent, de Volkskrant en Het Parools bringe de kolom: 'Mogen we nu zelfs niet meer gewoon man of vrouw zijn?'.
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Skoalbern rinne mei wetter op de rêch foar Libearia

maintext:
Yn Nederlân is it de gewoanste saak fan de wrâld om de kraan iepen te draaien en der skjin wetter út te krijen. Mar yn bygelyks Libearia moatte se kilometers rinne om wetter op te heljen, dat faak ek noch smoarch is.
Dêrom sammelje learlingen fan basisskoallen yn en rûnom Dokkum jild yn om dy sitewaasje wat te ferbetterjen. Dat dogge se troch seis kilometer te rinnen mei seis liter wetter op 'e rêch.


title: Stroomsteuring op De Lemmer duorret hiele moandei

maintext:
Op de Nieuwburen op De Lemmer is moandei al de hiele moarn in stroomsteuring. Neffens netwurkbehearder Liander is de steuring ûntstien om 9.00 oere hinne en sil nei ferwachting oant 17.00 oere duorje. De steuring hat ek konsekwinsjes yn oare dielen fan de provinsje.
Taksybedriuw Witteveen, dy't ek it WMO-ferfier yn Ljouwert fersoarget, ûnderfynt ek lêst fan de steuring.


title: Sulver foar shorttrackfroulju op it WK by ôflossing

maintext:
De Nederlânske shorttrackfroulju, mei Suzanne Schulting en Rianne de Vries, hawwe in sulveren medalje wûn op it WK yn it Kanadeeske Montreal. Yn de finale wie Súd-Koreä fierstente sterk, mar dêrachter wie it tige spannend. De Oranjeploech focht in fûl duel út mei Kanada. Uteinlik kamen de Oranje froulju dêr op de streep winnend út.
De manlju, mei Sjinkie Knegt, Daan Breeuwsma en Itzhak de Laat, rieden in teloarstellende finale. Der wie ien momint dat Sjinkie Knegt fan it fjirde nei it twadde plak gie, mar koart dêrnei sakke Nederlân wer fuort. Tsjin de ein fan de wedstriid koe ek Knegt gjin poadiumplak mear pakke foar ús lân.


title: Scholtmeijer bliuwt bûnscoach Nederlânsk kuorbalteam

maintext:
Wim Scholtmeijer bliuwt ek de kommende jierren bûnscoach fan it Nederlânske kuorbalteam. De 35-jierrige trainer hat syn kontrakt by it KNKV ferlinge oant 1 jannewaris 2020. Ferline jier laat hy it Nederlânske Kuorbalteam nei de titel by de World Games yn Poalen. Op dit stuit sitte Marjolijn Kroon en Erwin Zwart fan LDODK fan De Gordyk by it Nederlânkse kuorbalteam. Yn oktober dit jier wurdt it Europeesk Kampioenskip kuorbal hâlden yn Fryslân.
Assistint-bûnscoach Leon Braunstahl hat ek foar deselde termyn bytekene as Scholtmeijer. Jennifer Tromp wurdt as assistint-bondscoach oan de stêf taheakke. Scholtmeijer is sûnt 2014 bûnscoach fan TeamNL Korfbal. Hy waard mei Oranje Europeesk kampioen yn 2014 en 2016 én wrâldkampioen yn 2015.


title: Jasper Brunsmann njoggende by WK shorttrack foar junioaren

maintext:
Jasper Brunsmann fan Twellingea is snein njoggende wurden op it wrâldkampioenskip shorttrack foar junioaren yn Poalen. Syn bêste resultaat wie de winst yn de B-finale op de 500 meter. Hy waard dêryn fiifde. Op de 1.500 en 1.000 meter waard Brunsmann yn de heale finale útskeakele. Op de 1.000 meter waard hy tredde yn de B-finale. Foarich jier waard er ek njoggende yn it einklassemint. Bêste Nederlanner wie Friso Emons mei in achtste plak. Mei de ôflossingsploech einige Brunsmann as tredde efter Japan en Ruslân.
Gioya Lancee
Gioya Lancee fan It Hearrenfean wie by de dames de iennige út Fryslân dy't meidie. Se ried allinnich de ôflossing en waard yn de heale finale útskeakele. Yn de B-finale waarden de Nederlânske dames earste. Xandra Velzeboer wie de beste Nederlânner yn it klassemint mei in fiifde plak.


title: Kollum: "Maitiid, op lêst fan de Provinsje"

maintext:
"Dizze wike gie neffens de kalinder de winter fan 2017/2018 de skiednisboeken yn, en begûn de maitiid. It earste fearnsjier is al hast wer om. Op twitter kaam ik in aardige tweet tsjin:
'Vanmiddag om 17:15 uur gaat de lente officieel van start! Het mag nou weleens afgelopen zijn met de kou en harde wind. Laat het mooie weer maar komen. Dit lammetje is er klaar voor, jij ook? #lente #fryslân'
Op himsels net sa frjemd, je komme in soad tweets tsjin dêr't in foto fan in jong laam op stiet en der binne in soad minsken dy't de nije maitiid moai fine. Mar dizze tweet wie net fan ien persoan, nee, dizze tweet kaam fan de provinsje Fryslân. It provinsjebestjoer fynt dus dat de kjeld en de hurde wyn no wol fuort meie. Oars sette je dat net online.
Ik fûn dat opmerklik en ek wol humor. Eins moast ik der bot om laitsje en frege op twitter oft dit berjocht in provinsjaal stânpunt wie. Je ferwachtsje fan de provinsje tweets oer besluten dy't naam binne, of dat der net mear fearn wurde mei omdat der froast ferwachte wurdt. Oer sirkulêre ekonomy, busferfier, duorsum ûndernimme, nijs oer slûzen, sinneparken en mear fan datsoarte saken. Statige tweets mei nijs dat der ta docht. En dus net dat se fine dat it waar oars moat. Want ja, dêr hawwe se net in protte ynfloed op.
Dus dan soe ik graach antwurd op de fraach hawwe wolle: Wa soe dy tweet skreaun en twittere hawwe? Soks fyn ik fassinearjend. Is it in amtner dy't miende dat it maitiid wie en dus mei te min klean oan nei it wurk fytst wie en ferklomme syn of har winsk op moai waar de wrâld yn slingere? Of ien dy't ûnderweis op slach fereale rekke op in pear lamkes dy't yn de beripe greiden omhipten? Je witte it net en dat is jammer.
Mar ik bin wol foar mear fan ditsoarte tweets fan de provinsje. As in provinsje-amtner moarns foar it wurk, midden-yn in bult hûnestront trapet, mei dy persoan syn of har ûnnocht best op twitter sette.
'Op wei nei it wurk yn in drol stapt. Der binne rûnom fergees reade pûdsjes te finen foar dy hûnestront. Brûk dy en hâldt Fryslân skjin. #Shitinthemorning #houhetschoon #ProvinsjeFryslân'
Mei in foto fan de betreffende skoech der by. Prachtich. Ticht by de minsken. De ôfrûne wiken hawwe we fan in soad politisy heard hokker plannen se hawwe. No't de stofwolken fan de gemeenteriedsferkiezings stadich delsakje sille we alle tweets dy't sy produsearre hawwe ek op wearde skatte kinne. Want der wurdt in soad tasein yn ferkiezingstiid. As de kolleezjes aanst foarme binne, sil dêrfan in hiel oantal punten net realisearre wurde kinne. Wy polderje en dus is it jaan en nimme. It soe moai wêze as der in partij wie dy't de moed hie om dat ek op twitter te setten. Bygelyks sa:
'We hebben als ... in de verkiezingscampagne ingezet op belastingverlaging. Door het ambitieniveau van de plannen van het nieuwe college en de kosten die daarmee gemoeid zijn, moet dat streven helaas in de koelkast. #transparant #eerlijkduurthetlangst'
Ik bin benijd."


title: Marrit Leenstra en Letitia de Jong sakje yn klassemint op WK

maintext:
Op de twadde dei fan it WK sprint yn Sina ha Marrit Leenstra en Letitia de Jong op de 500 meter stadiger riden as sneon. Leenstra is fan it fjirde plak nei it sechsde sakke yn it klassemint. Letitia de Jong stiet nei trije ôfstannen tsiende yn it klassemint.
Jorien ter Mors waard krekt twadde yn in streekrjocht gefjocht mei de de Japanske Nao Kodaira, dy't earste yn it klassemint stiet.
Letter op de dei ride se ek noch de 1000 meter


title: Gjin treinen fan Harns nei Harns Haven

maintext: Treinreizgers mei einbestimming Harns Haven moatte der tiisdei rekken mei hâlde dat se hast in healoere langer ûnderweis binne. Tusken de stasjons Harns en Harns Haven ride hjoed gjin treinen. Oanlieding is in seinsteuring, dy't neffens de ferkearssintrale de hiele dei duorret. Ferfierder Arriva set bussen yn.


title: Herman Pleij: "Friezen ha sterk ferlet fan eigen identiteit"

maintext:
It ferlet fan in eigen identiteit is fan alle Nederlanners by de Friezen it sterkst. Dat sei emearitus heechlearaar histoaryske letterkunde Herman Pleij tiisdeitejûn by in lêzing yn Drachten. Dat wurdt fersterke troch in eigen taal en in stribjen nei frijheid. In eigen identiteit hat foardielen en it ferlet dêrfan is grutter wurden sûnt de maatskippij him losmakke hat fan de tradisjonele pylders, lykas katolyk, protestantsk en sosjalist. Yn it ûntstiene fakuüm wolle minsken dochs wer earne by hearre. Wol moatte we der om tinke dat we gjin groepen útslute, sei Pleij. Hy neamde it Fryske ferlet fan eigenheid boartlik mei serieuze kanten, mar sûnder in oanstriid om ús ôf te skieden, krekt lykas yn Kataloanje, de Balkan of Baskenlân.
De sprekker, bekend fan radio en telefyzje, wie útnoege troch de Stichting Literaire Activiteiten Smallingerland, SLAS. Der kamen sa'n 80 minsken op ôf.


title: Jeugdboek yn Fryske oersetting presintearre

maintext:
Op it Dockingacollege yn Dokkum is woansdei de Fryske oersetting presintearre fan it jeugdboek 'Zwarte zwaan' fan Gideon Samson. It boek 'Swarte swan' is oerset troch Geart Tigchelaar. Earder wûn er de Obe Postmapriis 2016 foar syn oersetting 'Erik of it lyts ynsekteboek' fan Godfried Bomans. Hy fynt it moai om mei meardere talen te boartsjen by it oersetten. It ferhaal giet oer in famke dat har eigen begraffenis yn sêne set troch fermist te wêzen.
Der binne net folle jeugdboeken yn it Frysk foar de learlingen op it fuortset ûnderwiis. Dêrom binne sokke oersettingen fan belang.


title: Opskuor oer bleatbylden is net goed foar de sauna's

maintext: Direkteur Eric Humme fan sauna Leeuwerikhoeve yn Burgum baalt der fan hoe't de brânsj de lêste dagen yn it nijs kaam is. Bylden fan bleate gasten, dy't makke binne troch hackte of stikem pleatste kamera's, en letter op it ynternet bedarje, dogge de brânsj gjin goed. By Leeuwerikhoeve ha se gjin fêste kamera's en der is strang tafersjoch op it brûken fan mobile telefoans. Dat is ferbean om't der mei de telefoans filmkes en foto's makke wurde kinne. Yn Burgum binne de regels al strang, mar se sille der tenei noch better op tasjen, seit Humme.


title: Jachthaven Grou mei útwreidzje, santich ekstra lisplakken

maintext:
De jachthaven Leechlân fan Grou mei útwreidzje. As it oan Deputearre Steaten leit, moat der romte komme foar santich ekstra lisplakken. Op it stuit herberget de jachthaven tachtich skippen. Hoewol't de 'Verordening Romte' útwreiding net tastiet, wol Deputearre Steaten hjir dochs ûntheffing foar.
Reden is dat de jachthaven oan de steande mêstrûte leit en dat rekreative ûntwikkelingen yn de wettersport dan foar de hân lizze.


title: Griet Op de Beeck lûkt soad minsken nei Frysk Boekefeest

maintext:
Op it Frysk Boekefeest yn Ljouwert kamen sneontejûn sawart trijehûndert besikers ôf. In protte minsken kamen spesjaal nei it Schaaf City Theater foar de Flaamske skriuwster Griet Op de Beeck. Sy is bekend fan ûnder oare 'Vele hemels boven de zevende' en 'Kom hier dat ik u kus'. Foarôfgeand oan de lêzing fan Op de Beeck wie der in diskusje oer it tema 'froulju yn de literatuer' mei fiif Fryske skriuwsters: Elske Schotanus, Neeltje Bonnema, Baukje Zijlstra, Hilda Talsma en Jetske Bilker.
ln lange rige minsken stiet sneontejûn te wachtsjen op in hanteken fan Op de Beeck. Har boekewikegeskink 'Gezien de feiten' is oerset yn it Frysk troch Jetske Bilker. De Fryske ferzje mei as titel 'Sa't it lân derhinne leit' waard sneon presintearre.
Op de Beeck en Bilker liezen op it poadium in stikje út it boek foar, om bar Nederlânsk en Frysk. Op de Beeck fynt it 'een wonder' hoe't har boek yn de Fryske taal heart. In oersetter moat de taal goed oanfiele, seit se. En omdat se sels gjin wurd Frysk ken, hopet se dat it goedkommen is mei de oersetting.


title: Antoinette de Jong stiet tredde: "Gewoan teloarstellend"

maintext:
In minne earste dei foar Antoinette de Jong op it wrâldkampioenskip allround. "De earste 100 meter gong noch wol", reagearre De Jong nei de earste twa ôfstânnen. "Mar ik moast noch efkes wat mear. Ik kin de druk net op it iis fine." Nei de earste dei stiet De Jong tredde mei seis sekonden efterstân op klassemintslieder Miho Takagi. "Dat is gewoan teloarstellend." Is it tredde plak dan it heechste wat se helje kin? "Ik ferwachtsje noch wol wat fan moarn. Witst it noait", einiget De Jong mei in glimlaits.
Ek foar Ireen Wüst wie it net in dei sa as se dy yn gedachten hie. "De 500 meter was niet goed, de 3000 gelukkig wel. Voor mijn gevoel reed ik niet goed op links." Sulver liket foar Wüst realistysk. "Het gat met Takagi is wel groot, maar ik ga morgen nog alles geven."
Sneon ferride de froulju yn it Olympysk Stadion de 1500 en 5000 meter.


title: FIDEO: Tineke Schokker oer de ferkiezingen

maintext:
Mei sa'n 1100 ynwenners is Flylân ien fan de lytste gemeenten fan Nederlân. Dochs kin it bestjoeren dêr somtiden best lestich wêze. Yn 'e oanrin nei de gemeenteriedsferkiezings sil presintator Eric Ennema Fryske politisy it fjoer nei oan de skinen lizze en moandei is dat de boargemaster fan Flylân: Tineke Schokker fan it CDA.
De eilannen hawwe in folslein eigen bestjoerskultuer. Underlinge ferhâldingen binne tige belangryk, "partij-hopping" komt in hiel soad foar en op guon eilannen dogge lanlike partijen net iens mei. Hoe hâlde jo as boargemaster de boel wat by-inoar? It soe samar kinne dat Tineke Schokker op Flylân it antwurd dêrop hat.
Earder prate Eric Ennema mei Dineke Wagenaar en Harrie Graansma.
Sjoch alles oer de ferkiezingen.


title: Ineke Dedden en Bart de Vries winne maraton yn Arnhem

maintext:
Ineke Dedden fan It Hearrenfean hat tongersdeitejûn de twadde maraton op natueriis foar froulju wûn. Dy wie yn Arnhem. Nei sechstich rondes wûn se de sprint fan in kopgroep fan fiif. Roza Blokker kaam as twadde oer de einstreek. Nicky van Leeuwen waard tredde. Manon Kamminga, de winner fan de maraton fan woansdei, yn Haaksbergen,waard dizze kear sechsde.
By de manlju wie Bart de Vries fan It Hearrenfean de sterkste. It twadde plak wie foar Erik Jan Kooiman. Crispijn Ariëns fan Wolvegea waard tredde. De manlju rieden 100 rondes. Jorrit Bergsma, winner fan Olympysk sulver op de 10 kilometer yn it Súd-Koreaanske Pyeongchang, foel al vrij gau út.
De tredde en lêste maraton yn de reeks is freedtemoarn yn Noardlaren. Yn it wykein wurdt teiwaar ferwachte. Simon Schouten wûn woansdei de earste maraton op natueriis, yn Haaksbergen.


title: SC Cambuur yn slotfaze ûnderút by FC Oss

maintext:
Sportklup Cambuur is freedtejûn mei lege hannen efterbleaun nei it duel by FC Oss. De ploech fan trainer René Hake ferlear mei 2-1 op besite by de Brabanners.
Beide ploegen wienen yn de earste helte oan elkoar weage. Se koenen beiden oanfallend net in fûst meitsje en de 0-0 brilstân oan 'e ein fan de earste helte wie dan ek terjochte. Sa'n bytsje as der yn de earste helte barde, safolle barde der oan it begjin fan de twadde helte. Kâld yn it fjild soarge Richard van der Venne ynienen foar de 1-0 foar Oss. Cambuur kaam inkelde minuten letter mei it antwurd: Daan Boerlage skeat de 1-1 binnen nei in foarset fan Daniel Crowley.
De wedstriid like op in lykspul út te draaien, mar Norichio Nieveld makke yn de 87e minút de 2-1 foar Oss. Troch it ferlies reitsje de plakken foar de play-offs hieltyd fierder bûten it berik fan de Ljouwerters.


title: Frou út it wetter rêden yn Drachten

maintext: In frou is sneon út it wetter rêden yn Drachten. De frou waard troch omstanners fûn yn it wetter oan de Thijs Rinsemastrjitte. Se is út it wetter helle en mei spoed nei it sikehûs brocht. It is noch ûndúdlik hoe't de frou yn it wetter rekke is.


title: Fermiste man út Wolvegea (71) weromfûn yn Snits

maintext:
De 71-jierrige man út Wolvegea, dy't sûnt tongersdeitemoarn fermist wie, is wer terjochte. Hy wie yn Snits. Dêr seach in famke de man sitten yn in bus. Se herkende him en belle de plysje.
Op it plysjeburo is de man neisjoen troch in dokter. De Wolvegeaster makket it goed. De GGZ sil de man ek noch ûndersykje.


title: Eask: oardel jier sel foar ferkrêfting 15-jierrich famke

maintext:
Tsjin in 25-jierrige Oentsjerker is freedtemiddei oardel jier sel easke, foar it ferkrêftsjen fan in 15-jierrige famke. Dat barde foarich jier desimber, yn de buert fan in hoarekasaak yn Hurdegaryp. De twa hienen seks mei-inoar, mar it famke soe ferskate kearen oanjûn ha dat net te wollen.
Fermindere tarekkenber
De advokaat fan de fertochte stelde dat beide belutsenen itselde meimakke ha, mar it oars belibbe ha. It famke hie in soad dronken; de fertochte is neffens in psycholooch fermindere tarekkenber. De Oentsjerker soe dêrom neffens syn advokaat feroardiele wurde moatte fan it hawwen fan mienskip mei in minderjierrige, en net foar in swierdere ferkrêfting.
Fiiftûzen euro smertejild
De offisier fan justysje gie hjir net yn mei en easke oardel jier sel, plus ien jier ûnder betingst. It famke easket dêrnjonken fiiftûzen euro smertejild, en sânhûndert euro fergoeding foar de makke kosten.
De rjochtbank docht oer twa wiken útspraak.


title: Rom 300.000 euro ophelle by Hollandse 100

maintext:
By de Hollandse 100, in goeie doelenaksje dy't sneintemiddei hâlden waard op it Hearrenfean, is 309.438 euro ophelle. Dat jild giet nei de stifting Lymph&Co, dy't ûndersyk docht nei lympheklierkanker.
De stifting is oprjochten troch Bernard van Oranje, dy't ek sels meidocht. Ek syn mem, Prinses Margriet, wie der snein by. Nei tsjien kilometer op it iis fan Thialf fytsten de dielnimmers op syn meast noch 90 kilometer. Under de dielnimmers wie ek Patrick Kluivert. Hy en syn frou Rossana binne ambassadeurs fan de stifting.
Ferline jier waard der 400.00 euro ophelle mei itselde evenemint, mar dan yn Biddinghuizen.


title: CBS: Ljouwerters hawwe leechste ynkommen fan Fryslân

maintext:
De trije noardlike provinsjes en Oerisel en Limboarch hawwe nei ferhâlding de measte gemeenten mei in leech trochsneedynkommen. Dat docht bliken út sifers oer 2015 fan it CBS, it sintraal buro foar de statistyk.
Yn de gemeente Ljouwert is it trochsneedynkommen it leechst fan Fryslân. Dat wol sizze dat it ûnder de 21.700 euro leit. De gemeente Littenseradiel dy't yn 2015 noch bestie, hat it heechste trochsneedynkommen. Dat leit dan tusken de 25.700 en 27.700 euro. Gemeenten lykas Súdwest-Fryslân en De Fryske Marren sitte dêr krekt ûnder.


description: Shorttrackers Suzanne Schulting en Sjinkie Knegt hawwe sneontejûn op de WK shorttrack yn Kanada gjin hege eagen smite kind op de 1.500 meter. Beide Friezen

title: Penalty Schulting en fjirde plak Knegt yn B-finales op WK


title: ELP grutte winner yn Smellingerlân, gjin sit foar SGP

maintext:
De Eerste Lokale Partij is de grutte winner wurden fan de riedsferkiezingen yn Smellingerlân. De ELP krijt mar leafst sân sitten yn de nije gemeenteried, in winst fan fjouwer sitten. De ELP krijt dêrtroch ek automatysk it inisjatyf by de kolleezje-ûnderhannelingen yn Smellingerlân, want de fjouwer partijen dy't no it kolleezje foarmje (PvdA, ChristenUnie, SP en D66) hawwe yn de nije ried gjin mearderheid mear.
Lawei-affêre
De grutte winst fan de ELP hat nei alle gedachten ek alles te krijen mei de Lawei-affêre. Yn dy saak stelde de ELP him tige kritysk op en dat hawwe de kiezers blykber wurdearre. Foar partijen as de PvdA en ek foar de SP fan wethâlder Jos van der Horst wie der gefoelich ferlies yn Smellingerlân.
De folsleine útslach fan Smellingerlân op in rychje: ELP 7 stten, CU 4 sitten, CDA 4 sitten, PvdA 4 sitten, Smalllingerlands Belang 3 sitten, VVD 2 sitten, SP 2 sitten, D66 2 sitten, GrienLinks 2 sitten en de FNP 1 sit.
SGP
De SGP helle de kiesdieler yn Smellingerlân net. De SGP die yn Smellingerlân foar it earst mei, mei as doel om te striden tsjin de keapsnein.
Witte hoe't Fryslân en dyn gemeente stimd hat? Folgje de útslaggejûn op de radio, op telefyzje of yn de stream yn ús live-artikel. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby.


title: Is it echt sa min? NHL Stenden ûndersiket ûnderwiis Frysk

maintext:
Studinten fan NHL Stenden sille yn opdracht fan de Provinsje Fryslân ûndersyk dwaan nei ûnderwiis Frysk. Twa jier ferlyn hat de provinsje fan alle skoallen yn kaart brocht hoe't de lessen Frysk jûn wurde. Doe is ek oanjûn hoe' t it better kin en hokker stappen de skoalle nimme moatte om dat te berikken. De kommende moannen sil fan sawat hûndert skoallen besjoen wurde oft it ek yndie better wurden is.
Neffens deputearre Poepjes bestiet der wol in algemien gefoel oer it ûnderwiis yn de Fryske taal. Dat soe hieltyd minder wurde, mar der binne gjin hurde feiten. Mei dit ûndersyk moatte dy der wol komme.


title: FIDEO: Topdrokte mei reedriders op de Iselmar by Hylpen

maintext: Op de Iselmar by Hylpen wurdt sûnt freed reedriden. Efter de jachthaven leit op guon plakken in iisflier fan 11 sintimeter. De iisklup fan Hylpen hat dêr in baan útset fan goed 2 kilometer lang. Der kamen freed al sa'n 800 minsken te riden op de iisbaan by Hylpen. De lêste kear dat dêr riden waard, wie yn 2013.


title: PVV'er Harrie Graansma wol online referinda ynfiere

maintext:
De PVV Achtkarspelen wol online referinda yn de gemeente ynfiere. Neffens listlûker Harrie Graansma is dat in bettere wize fan lokale polityk bedriuwe. Dat sei er yn it nijsfoarum fan Buro de Vries snein. Oer wichtige saken soene de ynwenners fan de gemeente harren miening tusken de ferkiezings jaan moatte. De partijen yn de ried soene har belied dêr dan op basearje moatte.
Neffens Graansma is it in helbere kaart en hoecht it net in hiel soad te kostjen. Uteinlik fynt Graansma dat it hiele politike stelsel mei partijen sa't it no is ôfskaft wurde kin en dat de befolking fia referinda it belied bepale kin.


title: Leenstra wint 1.000 meter by wrâldbekerfinale yn Minsk

maintext:
Marrit Leenstra hat by de wrâldbekerfinales yn Wyt-Ruslân de 1.000 meter op har namme skreaun. De reedrydster út Wikel wie mei in tiid fan 1.15.82, in nij baanrekôr, yn Minsk de rapste. Yn it wrâldbekerklassemint waard Leenstra twadde efter de Russyske Jekaterina Sjichova.
Hege Bøkko út Noarwegen einige as twadde mei in tiid fan 1.16.03. Sjichova waard tredde mei 1.16.73.
Foar Leenstra wie it de twadde wrâldbekeroerwinning op de 1.000 meter yn har karriêre. Yn novimber 2014 wie se de bêste yn it Japanske Obihiro.


title: Op 'e nij steuring mei spoarbrêge Ljouwert

maintext:
Troch in stikkene spoarbrêge by Ljouwert ride der moandeitemiddei op 'e nij gjin treinen tusken Ljouwert en Harns en tusken Ljouwert en Snits. Ferfierder Arriva set bussen yn. De brêge oer it Van Harinxmakanaal wie moandeitemoarn ek al stikken. Doe duorre de steuring in oere. De NS-treinen kinne wol ride, want dy hoege net oer de stikkene brêge.
UPDATE:Tsjin fiif oere middeis wie de steuring wer foarby.


title: Smeekens pakt goud op 500 meter by wrâldbeker yn Minsk

maintext:
Jan Smeekens hat snein it goud pakt op de twadde 500 meter by de wrâldbekerfinale reedriden yn Minsk. Hy die dat yn in tiid fan 34.38 sekonden. Dai Dai Ntab waard twadde yn 34.94 en Hein Otterspeer einige as tredde yn 34.97.
Dêrmei wie it poadium op dizze ôfstân, krekt as sneon, folslein Oranje. Doe pakte Smeekens it sulver, wie it goud foar Otterspeer en it brûns foar Ronald Mulder.
Op de 1500 meter wie der in sulveren medaille foar Marrit Leenstra fan Wikel. It goud gie nei de wrâldkampioen allround Miho Takagi út Japan, dy't mei 1.56,35 in grutte foarsprong hie op Leenstra (1.57,22). Lotte van Beek pakte it brûns.


title: Komyske musical 'Doe't Bretaal nei Meartalië kaam'

maintext: Komponist/muzikant Peter Sijbenga hat yn opdracht fan Lân fan taal in komyske musical skreaun foar groep 8. Dy is fergees beskikber foar de basisskoallen. Fan de musical 'Doe't Bretaal nei Meartalië kaam', is in Frysktalige en in Nederlânsktalige ferzje beskikber. De musical is ek geskikt foar jeugdteaterskoallen.


title: Oanfraach elektryske laadpeal moat ienfâldicher

maintext:
It moat folle makliker wurde om yn de gemeente Ljouwert in laadpeal foar in elektryske auto oan te freegjen. Dat fynt de fraksje fan de VVD. De partij seit dat minsken no ôfheakje omdat it allegearre sa lang duorret en yngewikkeld is. De VVD wol fan it kolleezje witte wat it dwaan sil om de pleatsing fan ekstra laadpeallen te stimulearjen.
De partij wiist op in resint rapport fan Natuur en Milieu. Dêryn stiet ûnder oare dat Ljouwert efterbliuwt yn fergelyk mei oare gemeenten wat it tal laadpeallen oanbelanget. Yn in oar rapport skoart Ljouwert in ûnfoldwaande op it mêd fan skjin en effisjint autogebrûk. De VVD freget it kolleezje oft dit oanlieding is om saken te ferbetterjen.


description: Troch de hurde wyn drige sneintemoarn by de Menorahtsjerke oan de Dwerswyk yn Drachten in plaat fan de klokketoer nei ûnderen te fallen. Foarbygongers seag

title: Plaat klokketoer Drachtster tsjerke driget fuort te waaien


title: Wurkstraf foar himpkwekerij yn Easterwâlde

maintext:
In man út Zandvoort, dy't in himpplantaazje hie yn in loads yn Easterwâlde, hat in wurkstraf fan 150 oeren krigen. De kwekerij waard ferline jier febrewaris ûntdutsen. Opfallend wie dat de planten ferljochte waarden mei LED-lampen. De fertochte sei dat syn earste doel wie om it brûken fan dy LED-ljochten te testen, sadat se miskien ek te brûken wiene yn de kassen. Mar hy joech ek ta dat er al oan de tredde risping ta wie, doe't er betrape waard.
Njonken dat er in wurkstraf krige, moat de man de winst fan de ferkeap ek werombetelje oan de steat. Dy wurdt rûsd op 56.000 euro.


title: Beswier tsjin bou fontein Boalsert ôfwiisd: bou kin los

maintext:
De bou fan de flearmûzefontein yn Boalsert kin los. De rjochter hat it beswier fan in omwenner tsjin de bou oan de kant skood. Neffens de omwenner soe de bou fan de fontein op it Broereplein soargje foar in ferkearsûnfeilige sitewaasje en soene der in soad parkearplakken ferdwine. De rjochter is it dêr net mei iens. Neffens him ferdwynt mar ien parkearplak en bliuwt it plein rom genôch.
De gemeente lit witte no sa gau mooglik los te wollen mei it wurk. Doel is om de fontein en it plein klear te hawwen foar 18 maaie. Dan soe de fontein neffens it oarspronklike plan fan it LF2018-projekt 11 Fountains ûntbleate wurde moatte.


title: Sven Lemke fan Aris spilet trije wike yn België

maintext:
Arisspiler Sven Lemke makket fuortendaliks de oerstap nei it Belgyske Sijsele. Hy sil trije wiken lang útkomme foar de Belgyske klup. Dêrnei komt er werom by de Ljouwerters. Sijsele stiet op it stuit boppe-oan yn de tredde 'Belgische Nationale' en wol promovearje nei de twadde. Se hiene dêrfoar in saneamde startende center nedich en kamen doe by Lemke út.
Om't de kompetysje yn België noch mar trije wiken duorret, woe Aris wol meiwurkje mei de tydlike oerstap. Neffens coach Tony van den Bosch is it in unike kâns foar Lemke. Hy winsket him dan ek in soad sukses.


title: Wrâlderfguodsintrum yn Lauwerseach: 9,6 miljoen fan Waadfûns

maintext:
Der komt definityf in nij wrâlderfguodsintrum yn Lauwerseach mei ynformaasje oer de Waadsee. It Waadfûns stekt 9,6 miljoen euro yn it projekt, fan yn totaal hast 20 miljoen euro. Dêrmei is de begrutting rûn. It wrâlderfguodsintrum moat toeristen út binnen- en bûtenlân ynformearje en ynspirearje oer de Waadsee.
Ek seehûnesintrum Pieterburen krijt in plak yn it nije sintrum. De lokaasje yn Lauwerseach moat yn juny 2020 iepene wurde.


title: Gryp en kjeld soargje foar mear stjergefallen dizze winter

maintext:
It tal stjergefallen leit dizze winter heger as yn de foargeande winters. Dat meldt it Centraal Bureau voor de Statistiek (CBS). De hegere stjertesifers hawwe te krijen mei it kâlde winterwaar en de grypepidemy dy't Nederlân al alve wiken yn syn greep hat. Hjirtroch lizze der ek folle mear minsken mei gryp yn sikehûzen.
Benammen âldere minsken hawwe lêst fan de kjeld en de gryp, sa seit sûnensorganisaasje Nivel. Under dizze groep leit it stjertesifer dan ek it heechst.


title: Smellingerlân kiest foar Ton Baas as ynformateur

maintext:
Ton Baas sil de petearen foar in nije koälysje yn de gemeente Smellingerlân begeliede. De grutte winner fan de ferkiezingen yn dy gemeente ELP hat sneon mei alle fraksjes praat. Nei oanlieding fan dy earste ferkenning is keazen foar VVD-er Baas as ynformateur.
De folgjende stap is takom wike woansdei. Dan binne alle fraksjes útnûge foar in gearkomste. De partijen wurdt frege hoe't se tsjin de ferkiezingsútslach oansjogge en watfoar boadskip se meijaan wolle oan de ynformateur.


title: Utsjoch oer Iselmar ynset fan saak foar Ried fan Steat

maintext:
In ynwenner fan Starum wol dat de gemeente Súdwest-Fryslân maatregels nimt tsjin syn buorlju. Dy hawwe in te grut dak boud wêrtroch't er syn útsjoch oer de Iselmar kwyt is, sei er moandeitemiddei by de Ried fan Steat.
De buorlju hawwe de âld brânwachtloads oan de Foarstrjittte kocht. Neffens de man hat de gemeente ferkeard metten, doe't de buorlju in fergunning krigen foar de ferbou fan de loads. De gemeente sprekt dat tsjin. De saak rint al in pear jier. De Ried fan Steat docht oer seis wiken útspraak.


title: Pykjes yn Wolvegeaster etalaazje fuort helle

maintext:
Libjende pykjes dy't yn de etalaazje te sjen wiene by in elektroanikawinkel yn Wolvegea, binne fuort helle. Dit is neffens it Comité Dierennoodhulp dien op harren oantrunen. Se hiene der in brânbrief oer stjoerd nei it haadkantoar.
De pykjes stiene yn de etalaazje as peaske-attraksje. De eigener fan de winkel seit dat de bisten werom binne nei wêr't se wei komme en dat se dêr skarrelje kinne oant se fan âlderdom deageane. It haadkantoar fan de elektroanikawinkel hat witte litten, dat se libjende bisten yn de winkels net winsklik fine.


title: Skier is klear mei triljende kopkes: bus moat stadiger ride

maintext:
De gemeente Skiermûntseach sil in proef hâlde om de elektryske bussen yn it doarp stadiger ride te litten. Bewenners oan de Middenstreek, Langestreek en Badwei op it eilân kleie der al in skoft oer dat harren huzen trilje as de elektryske bussen delride. Doarren rammelje en kopkes en pantsjes trilje op de tafel as dy foarby rydt. Dat bart tsien kear op in dei. In ûnôfhinklik ûndersyksburo hat earder al testen dien en konkludearret dat de elektryske bussen yndie trillings feroarsaakje.
Bewenners fan Skiermûntseach koene moandei harren ferhaal kwyt oan gemeente, de provinsje Fryslân en Arriva. Dy nimme de klachten serieus en wolle sjen oft it helpt om de bussen stadiger ride te litten.


title: Brân ferwoastet fabrykshal Royal Steensma yn Frjentsjer

maintext:
By in brân by Royal Steensma yn Frjentsjer is tongersdeitenacht ien fan de acht fabrykshallen ferlern gien. Helptsjinsten rieden út foar in útslaande brân oan de Oostelijke Industrieweg. De brân waard al gau opskaald nei in 'zeer grote brand'. By de brân rekke net ien ferwûne.
De foarried fan Royal Steensma is troch de brân net oantaaste. It bedriuw ferwachtet dat klanten gjin of net folle lêst ha sille fan de brân. De hal dy't ôfbaarnd is waard brûkt om fruchten te drûgjen en yn te meitsjen. Royal Steensma sil bedriuwen út it bûtenlân freegje dy wurksumheden tydlik oer te nimmen.
Troch de ferbrâning fan sûker rûkt it yn de stêd nei karamel. Mjitploegen binne yn de stêd om te sjen oft der skealike stoffen yn de loft binne, omdat der in soad reek frijkommen is.


title: It mystearje fan Droegeham is alwer oplost

maintext:
In bytsje spitich fynt Pieter Dijkstra fan de Stjerrewacht yn Burgum it wol, mar it gat by Droegeham is net ôfkomstich fan in meteoryt. "It is feroarsake troch in flink eksplosyf. Fiif jonges ha har yntusken al meld by de plysje." Se ha mei ien of oar eksplosyf in flink gat yn it lân brând, fan wol fjouwer meter breed mei in krater fan oardel meter djip. De kluten binne sa'n 25 meter fierderop telâne kommen. "It moat in oergryslike knal west ha. Sa'n krater krijst net mei in granaat."
De boer hat net folle lêst fan it gat. It is op in achterôf stik lân, in ein fan de dyk ôf. Huzen steane net yn de buert. De fraach is no dus net mear oft it om in meteoryt of wat oars út de loft giet, mar mei watfoar eksplosiven oft dit gat feroarsake is.


title: Rendert Algra foar tredde kear yn Provinsjale Steaten

maintext:
Rendert Algra fan Jobbegea is woansdei foar de tredde kear weromkommen yn Provinsjale Steaten. De CDA-politikus is beëdige troch de kommissaris fan de Kening. Earder siet hy al foar it CDA yn de Twadde Keamer. Om't er no foar de tredde kear ynstallearre wurdt, hat syn frou him frege goed nei te tinken oer syn politike takomst. Hy sit der foar in jier, want dan binne der wer ferkiezingen. It liket derop dat er de portefúlje fan ynfrastruktuer krijt, Fryske diken en farwegen.
No it is echt. Steatelid foar it @cdafryslan yn @provfryslan En ja it is wier de bankjes sitte net noflik! pic.twitter.com/5jGm2SHx13 — Rendert Algra (@KiesnFries) March 28, 2018
Ek Anne Schelhaas en Johan van Tuinen binne as steatelid beëdige. De trije CDA-ers nimme de plakken yn fan Wendy Zuidema-Haans, Hans Visser en Wim Eilering. Dy hâlde der om ferskate redenen mei op.


title: Hearrenfeanfroulju treffe Achilles '29 yn kwartfinale beker

maintext:
De froulju fan Sportklup Hearrenfean moatte yn de kwartfinale fan de KNVB Beker op besite by Achilles '29. Dat is it resultaat fan de lotting fan de kwartfinales, dy't it fuotbalbûn KNVB sneintejûn publisearre hat. De wedstriden yn de kwartfinales sille takom moanne spile wurde, op 13, 14 en 15 april.
Sneontejûn wûnen de froulju fan SC Hearrenfean noch de wedstriid yn de achtste finales fan de KNVB Beker. Thús tsjin VV Alkmaar waard it ienfâldich 2-0 foar de Feansters.


title: Sulver foar Bangma op it WK yn Rio

maintext:
Hurdfytser Tristan Bangma fan Donkerbroek hat sneintejûn sulver pakt op de 200 meter sprint by de wrâldkampioenskippen parabaanhurdfytsen yn Rio de Janeiro. Hy die dat tegearre mei syn piloat Patrick Bos. It is al de tredde medalje foar Tristan Bangma by dit WK. Hy wûn freed brûns op de fjouwer kilometer en sneon brûns op de kilometer.
It goud op de sprint wie foar Neil Fachie út Grut-Brittannië, syn lângenoat James Ball wûn it brûns.


description: De 13-jierrige Nynke Dijkstra fan Terkaple en de 17-jierrige Welmoed Poelstra fan Hallum binne selektearre foar de heale finale fan it Prinses Christina Co

title: Fryske famkes nei heale finale Prinses Christina Concours


title: Cambuur pakt fertsjinne punt tsjin koprinner NEC

maintext:
Cambuur hat in punt oerholden oan de thúswedstriid tsjin koprinner NEC. De ploech fan René Hake kwam krekt foar it skoft op efterstân, mar betiid yn de twadde helte soarge Jordy van Deelen foar in moaie lykmakker. Yn de spannende slotfaze waard net mear skoard.
Lykop
Yn de earste helte gie it lang lykop. Justin Mathieu seach dat in skot blokkearre waard en Cambuur-keeper Cummins koe in goal van Langil foarkomme.
Kopgoal Achahbar
It leaste kertier fan 'e earste helte waard NEC wat sterker. In skot fan Langil einige noch yn it sydnet, mar in pear minuten foar it skoft kaam NEC dochs op foarsprong. Sturing koppe in frije traap fan Groeneveld nei de lytse spits Anass Achahbar, dy't de bal tsjin 'e touwen koppe.
Dêrnei, noch hieltyd foar it skoft, krige Cambuur twa kear de kâns op de lykmakker. Martijn Barto koppe krekt njonken de NEC-goal en yn de blessueretiid skeat Justin Mathieu nei in moaie oanfal op keeper Delle.
Lykmakker Van Deelen
Yn de twadde helte jage Cambuur fierder nei de lykmakker. Dy foel nei fiif minuten. Daniel Crowley berikte Jordy van Deelen mei in moaie pass en Van Deelen makke it knap ôf mei in hurd skot. Crowley, de man fan de assist, skeat Cambuur in pear minuten letter hast op foarsprong. It skot einige op 'e latte.
Kânsen NEC
Dêrnei rekke NEC-spiler Kadioglu oan de oare kant ek de latte en in kertier foar tiid skeat Langil krekt foardel.
Cambuur krige noch wol kânsen op de winnende goal, mar NEC wie it tichtste by. In baltsje fan Achahbar nei in hurde foarset fan Langil gie krekt njonken de Cambuurgoal.
Sportklup Cambuur - NEC 1-1 (0-1) 42. Anass Achahbar 0-1, 51. Jordy van Deelen 1-1
Opstelling Cambuur: Erik Cummins; Sai van Wermeskerken, Martijn van der Laan, Robbert Schilder, Jordy van Deelen; Ricardo Kip (82/Darren Rosheuvel), Daniel Crowley, Daan Boerlage; Alvin Daniels (59/Issa Kallon), Martijn Barto, Justin Mathieu (59/Kevin van Kippersluis)


title: Fersekerder Achmea skriuwt wer swarte sifers

maintext:
Fersekerder Achmea hat yn 2017 in winst fan 217 miljoen euro makke. Dat betsjut dat it bedriuw wer swarte sifers skriuwt, nei't se in jier earder noch in ferlies draaiden. Dit waard doe benammen feroarsake troch hagelskea en útsûnderlike tsjinfallers. De kosten fan de fersekerder binne yn de ôfrûne jierren mei 117 miljoen euro omleech brocht. Dêrnjonken koene de ynkomsten foar soarch- en skeafersekeringen omheech helle wurde.
Neffens Willem van Duin binne yn de ôfrûne jierren wichtige ferbetteringen trochfierd by Achmea. Neffens him leit it konsern foar op it skema foar in plande kostereduksje. Fierder wol Van Duin fêsthâlde oan de doelen dy't earder al troch it konsern delset binne. Hjirby wol Achmea yn 2020 in operasjoneel resultaat fan 450 miljoen euro meitsje.


title: Gjin oscar foar grimeur Arjen Tuiten

maintext:
Grimeur Arjen Tuiten hat yn de nacht fan snein op moandei gjin Oscar krigen foar syn wurk foar de film Wonder. De 37-jierrige Fries fan de Jouwer moast syn meardere erkene yn de Japanner Kazuhiro Tsjuji, dy't it byldsje krige foar syn wurk foar de film Darkest Hour oer Winston Churchill.
It wie foar it earst dat der in Nederlanner nominearre wie yn de kategory bêste make-up. De Nederlânske kameraman Hoyte van Hoytema, dy't nominearre wie foar syn wurk foar de film Dunkirk, is ek bûten de Oscars fallen. Yn it foar hie Tuiten al sein dat er de nominaasje ek tige prachtich fûn. "Al soe it by in nominaasje bliuwe, dan noch hast ek dy titel foar de rest fan dyn libben."


title: Sjongkoaren organisearje grutste kanon fan Fryslân

maintext: It bûn fan Fryske sjongkoaren organisearret op 7 april de grutste kanon fan Fryslân. It mearstimmich sjongen fynt plak yn De Oerdracht yn De Jouwer en stiet ûnder lieding fan dirigint Hindrik van der Meer. It bûn heakket mei de kanon oan by Ljouwert-Fryslân 2018. Alle minsken dy't fan sjongen hâlde, binne wolkom om mei te dwaan.


title: NS: "Binnen heal jier oplossing foar treinferbining doarpen"

maintext:
De NS komt binnen in heal jier mei in oplossing foar de doarpen oan it spoar, dêr't de trein net langer stilstiet. Dat hat it ferfierbedriuw freed tasein. Sûnt de ynfiering fan de nije tsjinstregeling yn desimber hâldt de intercity tusken Ljouwert en Zwolle net langer stil by de stasjons Grou-Jirnsum, Akkrum-Nes en Wolvegea.
Minsken binne dêrtroch langer ûnderweis of ride mei de auto nei it stasjon yn Stienwyk, om dêr op de trein te stappen. "Dat moatte we fansels net wolle", seit fraksjefoarsitter Retze van der Honing fan GrienLinks yn Provinsjale Steaten. "Dat is in ferkearde gong fan saken."
De provinsje en guon gemeenten binne poer tsjin op de nije tsjinstregeling. De Steatefraksje fan GrienLinks hâldt in petysje en hat de útkomsten freed yn Akkrum oan de NS presintearre. De petysje waard al mear as fjouwertûzen kear ûndertekene. "Dêr binne se by de NS dochs wol wat fan skrokken. Se hienen net tocht dat it sa'n flecht nimme soe", seit Van der Honing.
Nei de gearkomste fan freed hat de fraksjefoarsitter der fertrouwen yn dat de NS mei in oplossing komme sil.


title: Grutte steger waait om en falt op auto's yn Ljouwert

maintext:
By in autobedriuw oan de Mercuriuswei yn Ljouwert binne sneontemoarn meardere auto's skansearre rekke, nei't in grutte steger omwaaide en boppe-op de auto's telâne kaam. De steger fan sa'n 12 meter heech stie by in bedriuw oan de Pallaswei, mar waard troch de hurde wyn optild, luts in stek om en foel boppe op de auto's op it terrein fan de garaazje.
De brânwacht hat it doek fan de steger stikken snien, om foar te kommen dat de wyn der op 'e nij gryp op krije koe. It is noch net dúdlik hoe grut de skea is.


title: UPDATE: Jesper Hospes wint koartebaanriderij Nijlemmer

maintext: Jesper Hospes hat tongersdei de koartebaanriderij yn Nijlemmer wûn. De wedstriid wie net de earste lanlike wedstriid op natoeriis, mar it bestjoer fan de iisklup fan Nijlemmer is hiel bliid dat der tongersdeitejûn in koartebaanwedstriid ferriden wurde kin op de iisbaan yn it doarp. Sy hawwe neat dien om derfoar te soargjen dat der iis genôch is. Dat is oerlitten oan de natoer. De lêste wekken wiene gelokkich op 'e tiid ticht. Mar dêrmei binne se der noch net. Tongersdeitemiddei is noch in heal oere wurke om ûnder oare de flaggen op te hingjen en de start en finish deryn te lizzen.


title: Kollum: "Rikketikketikke"

maintext:
"Ha jim dizze wike dat frjemde rûne ferskynsel oan de loft ek sjoen? De sinne ha ik it oer. De iene dei rieden we op redens op it Hasker Wide en de oare dei koenen je hast bûtendoar sitte. Hiel bysûnder. Wy ha even in eintsje te fytsen west, de frou en ik. Dat like op foarhân in slagge ferhaal, want ik hie de fytsen krekt foar in servicebeurt nei de fytsmakker hân. Dus dan tinke je dat je sûnder soargen op 'en paad kinne.
We setten útein en nei in kilometer hearde ik wat. Rikketiketikke. By eltse traap itselde lûd. As de rjochterfoet hast it traaprûntsje ynsette soe: rikketikketikke. Trije kear. By eltse traap wer.
No kin ik in soad ferneare, mar dat net. Je kinne my net mear pleagje, as mei in fyts dy't rikketikketikke docht. Ik sjoch dan nei dy fyts, wat soe der oan mankearje. Even stopje, hjir en dêr in klap op jaan, even fiele oft it keatling net oanrint. Mei twa swarte hannen fan it fet dochs mar wer opstappe. En nei de earste traap: rikketikketikke. Myn oanstriid om it stomme ding yn de sleat te miterjen en rinnendewei fierder te gean, boaze hurd oan.
'Sille we mar wer nei hûs?', frege de frou. Dy wit dat myn sin der net better op wurdt, as ik dy kreakjende tik net oplosse kin. Krekt de fytsen foar in beurt hân, noait earder in tik of in kreak fernaam en no, op it earste ritsje rikketikketikke. Stapelgek soenen je der fan wurde. Mar ik bin dan ek wol sa dwers dat ik trochfyts. Lokkich rint fan De Feanhoop nei Smelle Ie in skulpepaad. De kreakjende skulpen oerstimden it rikketikketikke fan de fyts en je soenen it hast ferjitte. Mar nei dat skulpepaad komt in nij asfaltearre stik dyk. Gewoanwei in feest om oerhinne te fytsen, want it jout hast gjin lûd. No wol. Rikketikketikke. By eltse traap.
Doe't we thús wienen, ha ik de fyts yn myn bestelbuske smiten en de oare deis bin ik der mei nei de fytsmakker gien. 'It ding kreaket', sei ik. De fytsmakker soe in proefrûntsje meitsje, mar dat betearde mis. Neist him begûn ien yn in muorre op te slypjen, dus it rikketikketikke wie net te hearren. Doe't de seage even stil wie, ried der krekt in frachtwein de dyk yn, wapene mei in kuolynstallaasje. Dy kuolynstallaasjes meitsje sa'n leven, dat myn fyts syn rikketikketikke wer net te hearren wie. 'Ik hear neat', sei de fytsmakker. Stadichoan bekrûpte my it gefoel dat je ha, as je mei 'vage' klachten nei de dokter geane. Nim mar in aspiryntsje en fierder net oanstelle. Sa sawat. Wylst ik seker wist, dat foar de servicebeurt myn fyts gjin rikketikketikke die en no dus wol.
De monteur luts foar de wissichheid noch wat bouten nei. Bouten dy't je neffens my nea losmeitsje by in normale servicebeurt, mar okee.
Mei in hiel lyts bytsje fertrouwen yn de goede ôfrin ha ik myn fyts wer yn it buske setten. As er wer kreake, moast ik mar wer komme. De deis dêrnei hie ik in gearkomste, op fytsôfstân. Op foarhân hie ik my ynprinte dat de fyts mei hast 100% wissichheid daliks wer rikketikketikke sizze soe.
It bleau stil."


title: Marten Kooistra wint Súd-Hollân, Hartthijs de Vries tredde

maintext: Marten Kooistra fan Jonkerslân hat sneon de Ronde fan Súd-Hollân wûn. Nei de Ster fan Zwolle, in wike lyn, is dat de twadde nasjonale klassiker fan it seizoen. De hurdfytser fan SEG Racing Academy wûn yn de einsprint fan syn ploechmaat Ide Schelling en fan Hartthijs de Vries. De Vries fan Kollum levere begjin jannewaris syn kontrakt by Roompot yn nei problemen mei syn sûnens. No't it wer better giet fytst er foar de NWV Grins.


title: Kollum: "Misofony"

maintext:
"Ik seach lêst op it nijs eat oer misofony. Dat is in oandwaning yn 'e harsens by minsken dy't wol gek wurde kinne fan bepaalde lûden. Se kinne der sels agressyf fan wurde. It wurd 'misofony' betsjut letterlik haat foar lûd. Minsken dy't it hawwe wurde oerfallen troch walging of ekstreme lilkens as se triggere wurde troch lûden as kôgje, slokke, hoastje en sels sykhelje kin al tefolle wêze.
Ik waard wol triggere troch dy útstjoering want ik werkende der in oantal dingen yn. Minsken dy't bygelyks smakke of sloarpje kin ik wol wat oandwaan. Ik ha ek ris immen troffen dy't prate mei in roggel yn 'e kiel sûnder dy troch te slokken of út te spuien en dy roggel hie ik der ek wol graach út skoppe wollen. Om mar net te praten fan lju dy't hieltyd it topke fan de fingerneilen tsjin elkoar tikje of mei klapperjende keunstgebitten ite.
As je misofony ha, dan ha je dus in offisjele steurnis dy't it libben beheint omdat je bepaalde persoanen of situaasjes mije en dêr kin ik my bêst wol wat by foarstelle. Der binne gjin medisinen foar, mar der is wol in bepaalde gedrachsterapy. No binne der gjin minsken of situaasjes dy't ik mij, mar wat kin ik my bytiden ergerje.
Op 't heden fyn ik dat in hiele soad lju net fatsoenlik mear prate kinne. Sokken prate út 'e strôt wei of lispelje my tefolle. Dúdlik artikulearje is der net mear by en it liket wol in moadeferskynsel te wêzen. Doe't wy lêst yn it fleantúch sieten wie der in stewardess dy't hieltyd 'Alstublieftsss, alstublietsss,' sei en ik koe dat minske op it lêst wol sjitte. Guon sjongers dogge it ek en ik begryp soks net. It is 'alstublieft en net alstublietsss'. En ik krij ek it hinne en wer fan froulju dy't hieltyd mei sa'n hege kopstim prate.
Ik folgje wolris sprutsen meditaasjes en dan is der ek in frommes dat begjint te lispeljen as se op sa'n hypnotisearjende wize begjint te praten. En dan moat ik my dêr by ûntspanne? Tocht it net want ik wurdt der hielendal raar fan. 'Praat normaal, ûnnoazel wiif, want dat kinst oars ek,' tink ik dan. En de man dy't in kear by my yn in wachtkeamer siet en hieltyd syn neilen tsjin elkoar oan tikke, woe 'k ek wol goed it leksum opsizze mar dat ha 'k net dien. Ik bin fatsoenlik grutbrocht en ik wit wol dat it myn probleem is.
Mar oan 'e oare kant... as ik tsjin immen oer sit dy't freeslik sit te smakken en it dan ek noch prestearret mei de mûle iepen te iten en mei de tonge hieltyd it iten der heal út triuwt, dan freegje ik my wolris ôf wa't no hjir eins in probleem hat. Ik ergerje my dêr freeslik oan, mar dy persoan soe ek fatsoenliker ite kinne. En lju dy't net fan doel binne om dúdliker te praten, soene bygelyks nei in logopedist gean kinne of har gewoan opskerpje moatte.
Der wurdt wol sein dat ast dy oan in oar steurst, dy eins oan dysels steurst en datst leare kinst fan dyn ergernissen. Om dêr efter te kommen, moat ik dochs echt earst nei in terapeut want ik fyn noch altyd dat dy oare minsken net sa yrritant dwaan moatte. Mar de terapeut dêr't ik by op 'e stoel telâne kom, moat net lispelje, roggelje, suchte, steune, kreune, smakke, syn neilen tsjin elkoar tikje, út syn snút stjonke, nei swit rûke, mei de finger op 'e tafel roffelje en mei de foet wibelje, want dan hat er in hiel grut probleem."


title: "Guozzen hawwe gjin negatyf effekt op kwaliteit natuer"

maintext:
It Fryske Gea, Steatsboskbehear en Wetterskip Fryslân nimme gjin ekstra maatregels tsjin guozzen yn natuergebieten. Ut in stúdzje yn opdracht fan de trije ynstânsjes docht bliken dat guozzen gjin negatyf effekt ha op de kwaliteit fan de natuer. De oerwinterjende guozzen kinne ek gjin kwea wat de wetterkwaliteit en de stân fan de greidefûgels oanbelanget.
Yn moerasgebieten mei lisikkers en petgatten wurdt wol in soad fegetaasje fertrape en dat is wol in serieus probleem dat oanpakt wurde moat. Fierders sizze de ynstânsjes dat der noch in soad ûndúdlik is en fierder ûndersocht wurde moat. Dan giet it ûnder oare om it effekt dat de dong fan de guozzen hat op de wetterkwaliteit yn moerasgebieten.


title: Stroetinga alfde op koppelkoers by WK baanhurdfytsen

maintext:
Wim Stroetinga fan Aldeberkeap is snein alfde wurden op de koppelkoers by it WK baanhurdfytsen yn Apeldoorn. Tegearre mei Roy Pieters rette er it net op tsjin de konkurrinsje. De Dútsers Kluge en Reinhardt wûnen it goud. It sulver wie foar Torres en Mora út Spanje en de Australiërs Meyer en Scotson wûnen brûns.
Tongersdei waard Stroetinga sechsde op it ûnderdiel scratch.


title: Troch sykte moat evangelist yn in wike Fryske Matthäus leare

maintext:
Peter Gijsbertsen is de nije evangelist yn de Fryske Matthäus Passion. Binnen in wike moat er hjirfoar de Fryske tekst leare. De oarspronklike evangelist, Benjamin Glaubitz, hat him in pear dagen lyn siik meld. Doe moast yn sân hasten in oar fûn wurde. Artistyk lieder Marcel Mandos fan it Noord Nederlands Orkest is bliid dat it slagge is om in oare evangelist fêst te lizzen.
"Het was enorm spannend om binnen zo'n korte tijd een hele goede tenor te vinden, die nog beschikbaar is om deze dragende partij te zingen. Laat staan ook nog het Fries zich eigen te maken'', seit Mandos.
Spesjaal foar Leeuwarden-Fryslân 2018 wurdt de Matthäus Passion yn it Frysk songen. De oarspronklike tekst is oerset troch Peter Sijbenga. It Noord Nederlands Orkest jout fan tongersdei ôf fiif konserten yn Fryslân en ien yn Grins.


title: Aris pakt swierbefochten oerwinning op BA Limburg

maintext:
De basketballers fan Aris hawwe woansdeitejûn in swierbefochten oerwinning behelle op Basketball Academy Limburg. Yn de eigen sporthal It Kealledykje waard it 82-67 foar de Ljouwerters. BA Limburg stie nei it earste kwart noch foar mei 25-23 en Aris koe ek yn it twadde kwart de minime efterstân net goedmeitsje: 42-41 foar de gasten.
Nei it skoft rûn it better by Aris (63-58) en yn it lêste kwart namen de Ljouwerters fierder ôfstân, sadat de wedstriid mei 82-67 ôfsletten waard.
Troch de winst stiet Aris no steviger op it sechsde plak.


title: Húshâldingen socht foar grut ûndersyk nei taalferoaringen

maintext:
De Fryske Akademy siket húshâldingen dy't meidwaan wolle oan in grut ûndersyk nei de feroaringen yn it Frysk en it Hollânsk. It giet om it gebrûk fan beide talen troch trije generaasjes: pake, soan en pakesizzer of beppe, dochter en beppesizzer. It ûndersyk, dat trije jier duorret, slút oan by in earder ûndersyk fan professor Tony Feitsma yn de jierren tachtich. Feitsma hat mear as tachtich minsken yn Boarnsterhim, dat doe noch bestie, opnommen op kassettebantsjes. Dy petearen dy't ferline jier oantroffen binne, wurde op dit stuit ôfharke en analysearre. Ek dizze opnamen wurde meinommen yn it grutte ûndersyk nei de taalferoaringen.
Minsken dy't meidwaan wolle oan it saneamde Boarnsterhim Corpus Project, kinne harren opjaan by de Fryske Akademy. Je moatte dan wol yn de eardere gemeente Boarnsterhim wenje, sadat de resultaten fergelike kinne wurde mei de ynterviews fan professor Feitsma.


title: Friezen om utens: Aafke Hoogterp út Frankryk

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Aafke Hoogterp út Frankryk. Se gie har leafde achternei, in Frânske boer mei Fryske roots. Wat nimst fan dysels mei en wat moatst opjaan yn in oar lân? Wannear feroaret oanpasse yn jesels ûntploaie?
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwadders.


title: Hurde wyn soarget foar file op A6

maintext: Troch de hurde wyn is sneintemiddei in file ûntstean op de A6 by de Jouwer. Troch de wurksumheden by de rotonde fan de Jouwer lizze der in soad sânbulten by de dyk del. Dat sân waard troch de hurde wyn de dyk opblaast. Der moast ien rydstrook ôfset wurde om't er tefolle sân lei. Dêrtroch ûntstie in file út de rjochting fan Lemmer wei. Rykswettersteat hat in part fan de dyk ôfsletten sa't in feechwein it sân fuorthelje kin.


title: Mountainbikester Tauber tredde yn earste wrâldbekerwedstriid

maintext:
Friezinne Anne Tauber is it wrâldbekerseizoen mountainbiken begûn mei in tredde plak. Yn Stellenbosch yn Súd-Afrika moast Tauber de winst litte oan Annika Langvad. Op it twadde plak einige Pauline Ferrand Prevot út Frankryk.
Foar Anne Tauber wie it har earste poadiumplak yn in wrâldbekerwedstriid op dit nivo by de froulju.


title: Klapbân soarget foar ûngelok en file op A7 by Beetstersweach

maintext:
Op de A7 hat by Beetstersweach freedtemoarn in ûngelok west. In klapbân soarge derfoar dat de bestjoerster fan in auto fan de dyk ôf rekke. De frou skeat de berm yn en bedarre úteinlik yn de sleat. By it ûngelok fleach it motorblok út de auto en briek ien fan de foartsjillen ôf.
De bestjoerster is troch omstanners út de auto helle. Se rekke by it ûngelok licht ferwûne en is yntusken nei hûs brocht.
Troch it ûngelok ûntstie op de A7 tusken Beetstersweach en Drachten in file fan sa'n fjouwer kilometer lang.


title: Team Lotto-Jumbo net fierder mei Yvonne Nauta

maintext:
Reedrydteam Lotto-Jumbo ferlingt it kontrakt fan Yvonne Nauta net. De 27-jierrige reedrydster fan Twellingea kaam yn april 2017 by it team fan Lotto-Jumbo. In moanne letter rekke se swier blessearre nei in fal yn in training.
Nauta hat nei de revalidaasje noch wol besocht har te pleatsen foar de Olympyske Spelen, mar dat slagge net. Nei it ôfrinnen fan it kontrakt mei Nauta noch wol in berop dwaan op it medyske team fan Lotto-Jumbo.


title: Koarte stroomsteuring yn Dokkum

maintext: Yn Dokkum hat sneintemiddei koart in stroomsteuring west, meldt Liander. It gie om fiif postkoadegebieten. Yn it sikehûs die de lift it net fanwege de steuring. De brânwacht wie derhinne om de persoan(en) yn de lift te befrijen.


title: Stânbyld Us Mem weidet tenei yn krûderyk gersfjild

maintext:
Rûnom it ferneamde stânbyld fan Us Mem yn Ljouwert is freed sied yn de grûn stoppe. It sied moat derfoar soargje dat it symboal fan agrarysk Fryslân yn krûderyk gers komt te stean. Dat waard dien troch wethâlder Herwil van Gelder fan Ljouwert, deputearre Johannes Kramer en biologysk boer Johannes Kooistra fan Warstiens.
De aksje is bedoeld om it belang dúdlik te meitsjen fan in grutter ferskaat oan ynsekten, fûgels en bisten yn sawol de stêd as de greiden dêr bûten. Der is op it stuit in beweging nei in mear natuerynklusive lânbou. Soks kin wichtich wêze foar bygelyks greidefûgels. De fraach is wol oft dat fluch genôch bart.
Boeren moatte neffens Kramer lykwols wol rom de tiid krije om dy omskeakeling mooglik te meitsjen. Hy neamde dêrby in termyn fan tsien jier.


description: Opfang Zienn stelt freedtejûn en dit wykein mear sliepplakken foar dakleazen beskikber. It sil dit wykein frieze en dat betsjut dat der ekstra plakken foar

title: Opfang Zienn: dit wykein mear sliepplakken beskikber


title: FIDEO: Muzikaal earbetoan oan Doede Bleeker yn Noardewyn

maintext:
Freed wie yn Aldehaske de útfeart fan trûbadoer Doede Bleeker. Dêr spile muzikant Ad Vanderveen it nûmer Bigger picture, dat er letter dy dei by Noardewyn nochris hearre liet. "Het kwam vanuit het hart. Het is zoals het is, een gitaartje en een stem", sei Vanderveen. "Zoals Doede het ook deed." Presintator Willem de Vries krige der pikefel en in trientsje fan.
De sjongende fiskhanneler Doede Bleeker fan Starum ferstoar ôfrûne snein op 65-jierrige leeftiid. Hy begûn yn 1984 mei it skriuwen fan gedichten, ferhalen en ferskes, nei't er wurkleas rekke wie. Hy doarde se yn it begjin net te sjongen, mar nei in strjitoptreden yn Snits krige er der wat mear fertrouwen yn. Uteinlik koe er syn útkearing opsizze en begjinne as selsstannich sjonger en fiskhanneler. Dit hat er syn libben lang dien.


title: Kollum: "Swije is mei skuldich wêze"

maintext:
"Foarige wike tongersdei wie it Ynternasjonale Frouljusdei. Yn it ramt dêrfan hie debatsintrum De Balie yn Amsetrdam Zineb El Rhazoui útnûge. Zineb El Rhazoui is de frou dy’t de oanslach op Charlie Hebdo oerlibbe, om de simpele reden dat se op dat stuit op fakânsje yn Marokko wie.
Yn har jonge jierren focht El Rhazoui al tsjin de Marokkaanske oerheid as de oprjochtster fan in minskerjochtebeweging. Dêrnei ferhuze de sjoernaliste en aktiviste nei Parys, om as islamspesjaliste op de redaksje fan it satiryske blêd Charlie Hebdo oan ’e slach te gean. El Rhazoui spruts har al hiel betiid út oer wat sy de ‘fassistyske islam’ neamde en it ûnderdrukken fan froulju. Yn in reportaazje fan Nieuwsuur wiene âlde bylden fan El Rhazoui te sjen, wêrby’t se op de redaksje fan Charlie Hebdo ompanderet. Se stiet by it rút en sjocht tafallich hoe’t in salafist sûnder problemen foarby de bewaking komt. ‘It buske is leech,’ seit se. ‘Wêr is de plysje? Hy kin hjir komme om him op te blazen.’ De rest fan de redaksje reagearret dêr lakonyk op. Se laitsje wat, meitsje grapkes. El Rhazoui sjocht yn de kamera, en seit: ‘It ynteresearret se net. Aanst hearre wy in eksploazje.’ In pear moannen letter folget de oanslach wêrby’t sa goed as de folsleine redaksje ôfslachte wurdt.
Zineb El Rhazoui, en ek in frou as Hirsi Ali, binne helden fan dizze tiid. Moderne striders dy’t fjochtsje tsjin ûnrjocht, ûnderdrukking en religieus fassisme. Froulju dy’t gjin blêd foar de mûle nimme, en sadwaande harren libben net wis binne. Dy’t stean foar it frije wurd en de frijheid fan froulju. Sa’n moedige hâlding hat konsekwinsjes. Ien dêrfan is dat se alle dagen befeiliging nedich ha. Lykwols wegere de Nederlânske regearing de Frânske befeiligers fan El Rhazoui de tagong ta Nederlân, om ûndúdlike redenen. Yn stee fan as Westerske demokrasy in sinjaal ôf te jaan dat wy de ferdigeners fan wurd en wearde beskermje, ferklearje wy se fûgelfrij. Dizze frou, dy’t hjir op útnûging komt, in slachtpartij oerlibbe hat en sûnt gjin dei mear feilich is, wurdt troch ús regearing net serieus nommen.
Ien en oar hie ta gefolch dat De Balie sels mar bewaking regele hat, en dat de Amsterdamske plysje in eachje yn ’t seil hâlde. In slim beskamsume sitewaasje. It hat derfan dat de regearing net woe dat El Rhazoui hjir kaam. Ut leffens? Bang om in stânpunt yn te nimmen yn it debat oer islamisme? Of hat it folk de regearing dy’t it fertsjinnet, om’t wy mei ús allen te bang binne om ús út te sprekken, bang dat ús wat oandien wurdt, bang ek foar wat oaren fan ús sizze sille?
Sa seit Zineb El Rhazoui: ‘Ik wol prate tsjin elkenien dy’t him stil hâldt. Minsken dy’t foar in frije maatskippij binne en foar gelikensens tusken manlju en froulju. In maatskippij dêr’t echt bruorskip tusken minsken bestiet. Troch jim stil te hâlden bringe jim oaren dy’t wol prate yn gefaar.’ En net allinne dat, heakje ik dêr oan ta. Want soms is swije itselde as mei skuldich wêze oan ûnrjocht."


title: LIVE: hoe is der yn Fryslân stimd?

maintext:
Witte hoe't Fryslân en dyn gemeente stimd hat? Folgje fan 19.00 oere ôf de útslaggejûn op de radio of yn de stream hjirboppe. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby. Fan 22.00 oere ôf is it programma ek op telefyzje te sjen.
Hoe hawwe de ynwenners yn dyn gemeente stimd?
Sykje hjirûnder op dyn gemeente en sjoch hoe't dêr stimd is:
Utslaggen
De stimlokalen yn Fryslân slute om 21.00 oere fan 'e jûn harren doarren. Yn 14 gemeenten meie ynwenners stimme foar de gemeenteriedsferkiezingen. Dêrneist kinne alle stimgerjochtigen fan Fryslân harren stim útbringe foar it referindum. Hjirûnder fynst de útslaggen fan de gemeenteriedsferkiezingen.
Achtkarspelen:
Noch gjin útslaggen bekend
Dantumadiel:
Noch gjin útslaggen bekend
De Fryske Marren:
Noch gjin útslaggen bekend
Eaststellingwerf:
Noch gjin útslaggen bekend
Flylân:
Noch gjin útslaggen bekend
Harns:
Noch gjin útslaggen bekend
It Amelân:
Noch gjin útslaggen bekend
It Hearrenfean:
Noch gjin útslaggen bekend
Opsterlân:
Noch gjin útslaggen bekend
Skiermûntseach:
Noch gjin útslaggen bekend
Skylge:
Noch gjin útslaggen bekend
Smellingerlân:
Noch gjin útslaggen bekend
Tytsjerksteradiel:
Noch gjin útslaggen bekend
Weststellingwerf:
Noch gjin útslaggen bekend


title: Seis projekten krije jild út it kânsfûns fan de provinsje

maintext:
Seis projekten krije jild út it saneamde kânsfûns fan de provinsje. Deputearre Schrier hat tiisdei bekend makke hokker projekten dat binne en hoefolle jild se krije. It kânsfûns is in subsydzjeregeling foar kânsearmen. Tink oan minsken mei in beheining, statushâlders en minsken mei psychyske problemen. It projekt Goede Gieren krijt de heechste bydrage: sa'n 226.000 euro.
Goede Gieren is in koöperaasje dy't derfoar soargje wol dat minsken net yn de skuldhelpferliening komme. It doel is dat sa'n fiifhûndert húshâldingen dêrfan profitearje kinne. It projekt De Wurkerij krijt ek in hege bydrage: 190.000 euro. De Wurkerij is opset troch Stichting Zienn. Jongeren tusken de 17 en 23 jier dy't it sosjaal dreech ha, krije yn dit projekt tritich oeren yn 'e wike deibesteging, yn de foarm fan wurk.


title: LF2018: Snitser skoallen omtsjoend ta 'pop-up hostels'

maintext:
Fjouwer Snitser skoallen wurde yn de maaiefakânsje omtsjoend ta 'pop-up hostels'. Foar it muzikale LF2018-evenemint At the Watergate wurde de klasselokalen fan RSG Magister Alvinus, RSG Malta, csg Bogerman en De Diken omboud ta sliepkeamer mei steapelbêden, klûskes, stroompunten en ekstra sanitêre foarsjenningen.
It grutte muzykfestival wurdt holden fan 9 oant en mei 11 maaie. Der dogge sa'n 6000 jongeren mei út 23 Europeeske lannen. Sy sille op ferskate poadia op en by it wetter yn Snits, Boalsert, Drylts en Heech optrede. Yn de Snitser skoallen wurdt foar sa'n 2600 bûtenlânske dielnimmers ûnderdak regele. "Een enorme uitdaging om de school zo in te richten dat het ook aan alle veiligheidsvoorschriften voldoet," fertelt Arran Bakker fan de organisaasje. "We hebben een aantal dagen de tijd om de klaslokalen helemaal in te richten, maar we moeten er vervolgens wel voor zorgen dat maandag alles weer in oude staat is, want dan beginnnen de eindexamens."
Brânwacht, plysje, GGZ en de gemeente Súdwest-Fryslân hawwe de lokaasjes foarige wike al neisjoen op ûnder oare brânfeiligens, en in kalamiteiteplan opsteld. De ferwachting is dat dat ein fan dizze moanne goedkard wurdt.


title: Sân dagen drave troch sân foar Stichting Noordzeeziekte

maintext:
Sipke Zeldenrust fan Nijemardum giet nije wike nei Marokko foar in bysûndere sponsoraksje foar Stichting Noardseesykte. Zeldenrust sil yn Marokko meidwaan oan de Marathon des sables, in ultraloop fan 240 kilometer troch de Sahara. Zeldenrust hat de aksje opset tegearre mei syn freon Albert Feenstra fan Sint-Nyk, ien fan de 27 pasjinten mei dy seldsume sykte. Se hawwe de aksje de namme 'sân kear sân' jûn, omdat der sân dagen draafd wurde sil troch it sân fan de Sahara. Foar de ultraloop troch de Sahara hat Zeldenrust in spesjale útrusting oantúgd, wêrûnder in pet mei lange flappen, dy't him goed tsjin de sinne beskermet. Alles wat er ûnderweis nedich hat, moat Zeldenrust dravend meinimme yn in spesjale rêchsek mei sliepsek, kompas en iten.
Zeldenrust en Feenstra hawwe de aksje betocht om mear omtinken te krijen foar de tige seldsume Noardseesykte. De sykte wurdt feroarsake troch in muteard gen, wêrtroch't in aaiwyt net goed oanmakke wurde kin. Symptomen fan de sykte binne skokkende bewegingen fan hannen en fuotten, epileptyske oanfallen en oantaasting fan it spraakfermogen. De sykte is noch mar sûnt 2010 offisjeel erkend en hjit Noardseesykte, omdat er eins allinnich yn de lannen om de Noardsee hinne foarkomt. Oant no ta is der noch gjin echte terapy of behanneling. Op it Universitêr Medysk Sintrum yn Grins (UMCG) is wol in ûndersiker dwaande mei wittenskiplik ûndersyk nei de Noardseesykte, mar dêr is folle mear jild foar nedich.
Mear ynformaasje oer de Noardseesykte en de sponsoraksje kinne jo fine op www.noordzeeziekte.nl. De earste 5.000 euro oan sponsorjild is al binnen, mar mear stipe is fan herte wolkom.


title: Automobilist rydt 180 op Grinzerstrjitwei, 70 is maksimum

maintext: In man fan 26 jier út Ljouwert moast sneontenacht syn rydbewiis ynleverje om't er fierste hurd ried. De plysje snipte de bestjoerder doe't er oer de Grinzerstrjitwei by Ljouwert ried. Hy ried goed 180 kilometer yn 'e oere, wylst dêr net hurder as 70 riden wurde mei. Hy krige proses-ferbaal en is syn rydbewiis dus kwyt.


title: Mattheuspassy yn Dokkum foar it earst op kariljon

maintext:
Freed sil net allinnich de Matthäus Passion foar it earst yn it Frysk opfierd wurde yn Dokkum. Dan klinkt tusken 7 en 8 oere jûns foar it earst de Matthäus Passion op in kariljon. Ek aria's fan de Johannes Passion sille te hearen wêze op it kariljon fan it gemeentehûs yn de stêd.
Beiaardier Auke de Boer fan Kollumersweach hat de partitueren fan Bach sa oanpast dat se op it klavier mei de stokken te spyljen binne. Letter sil De Boer de stikken op it kariljon fan de Martinitoer yn Grins spylje.


title: Hynder Derek ferkocht oan soarchbuorkerij De Seedykstertoer

maintext:
It hynder Derek Buitenzorg, de draver fan de sportredaksje fan Omrop Fryslân, hat in nij ûnderkommen. Hy giet nei De Seedykstertoer yn Marrum. Derek is ferkocht oan eigeners Gerben en Aukje Visbeek fan de toeristyske soarchbuorkerij en is tiisdei nei syn nije thús brocht. Yn jannewaris rûn Derek syn 64e en lêste koers, hy waard doe sechsde. Sûnt dy tiid waard der socht nei in nije eigener foar it hynder.
Gerben en Aukje Visbeek hawwe earder ek Freya opfongen, it wite hynder dat yn oktober 2006 mei sa'n twahûnderd oare hynders ynsletten waard troch it seewetter op it Noarderleech by Marrum. De grutte groep hynders wie in pear dagen lang wrâldnijs. Freya ferstoar yn novimber 2017.


title: Rinus de Jong nije skipper Jouster skûtsje Oeral Thús

maintext:
It skûtsje fan De Jouwer is net langer stjoerleas. Sneontemiddei waard op de algemiene ledegearkomste fan de Sintrale Kommisje Skûtsjesilen (SKS) bekendmakke dat Rinus de Jong de nije skipper is fan de Oeral Thús.
Dêrmei is De Jong de opfolger fan Dirk Jan Reijenga as skipper fan it Jouster skûtsje.


title: Wenningboukorporaasjes fiere lanlik aksje foar bettere cao

maintext:
Mear as trijetûzen wurknimmers fan wenningboukorporaasjes yn Nederlân stake tiisdei foar in bettere cao. Hûnderten Friezen lizze it wurk ek del. Se reizgje ôf nei Midden-Nederlân om dêr mei syn allen aksje te fieren foar in heger lean. Al mear as in jier is der gjin cao. Fakbûnen FNV, CNV en meiwurkers easkje ûnder oare in leansferheging fan 2 prosint oer 2017 en 3,5 prosint oer 2018. Sawat 25.000 minsken wurkje yn de sektor. Fierders fine de fakbûnen dat de wurkdruk minder wurde moat.
Dit jier binne der al earder aksjes hâlden. De wenningboukorporaasjes wolle oer 2017 gjin ekstra lean betelje. Foar 2018 wolle se 1,5, yn stee fan 3,5 prosint betelje.


title: CDA-Keamerlid Van der Molen: "Ferheging wetterpeil dom plan"

maintext:
De plannen om it wetterpeil te ferheegjen yn it Fryske feangreide gebiet binne 'dom'. Dat sei CDA-Keamerlid Van der Molen snein yn in it Nijsfoarum fan Buro de Vries. Neffens Van der Molen is it de fraach oft it helpt foar de biodiversiteit, mar binne je der wol wis dat it ta skea giet fan in soad, faak relatyf lytse, boeren. Harry van der Molen gie der oer yn diskusje mei Gerrie Rozema, de listlûker fan GrienLinks op It Hearrenfean en Sipke Hoekstra, de nûmer ien fan de VVD Smellingerlân.
It hiele Nijsfoarum is te finen op de programmaside fan Buro de Vries.


title: Underhâld oan feardaam Skiermûntseach set útein

maintext:
Rykswettersteat begjint tiisdei mei ûnderhâldswurk oan de feardaam op Skiermûntseach. Skea oan it beton wurdt oanpakt en der komt in rinstrook foar minsken, dy't net of net goed sjen kinne. Boppedat komt der in lege reling op it westlik part fan de feardaam. Mids juny wurde it ponton en de rinbrêge ferfongen.
Fanwegen it wurk wurdt in part fan de feardaam ôfset en is der mar ien rydstrook beskikber. Ein juny moat alles klear wêze.


title: Drokte op spottersbult by oankomst Amerikaanske F-15's

maintext:
Op fleanbasis Ljouwert stean op 't heden seis F-15's fan de Amerikaanske loftmacht. De strieljagers binne yn ien kear non-stop nei Ljouwert flein. Dêr kamen se tongersdeitemiddei oan. De piloaten dogge mei oan de militêre oefening Frisian Flag. Dy is dit jier fan 9 oant 20 april. Frisian Flag wurdt alle jierren hâlden. It doel is mei ferskillende lannen te trainen yn gearwurking.
Letter fan 'e wike komme noch seis oare F-15's út Amearika nei Ljouwert. De bûtenlânske strieljagers kinne altyd op in soad taskôgers rekkenje, dy't harren allegearre fersammelje by de spottersbult yn Marsum.


title: Supermerk Jumbo nije haadsponsor fan 'Team Oranje'

maintext:
Supermerkketen Jumbo ferfangt Lotto as haadsponsor fan de Nederlânske reedryd- en hurdfytsploech. Jumbo hat in akkoart sletten foar in kontrakt fan minimaal fiif jier, fan 1 jannewaris 2019 ôf. Lotto makke woansdei bekend dat it nei fjouwer jier ophâldt as haadsponsor fan 'Team Oranje'. De reedrydploech behelle mei de Olympyske Spelen yn Súd-Koreä fjouwer gouden medaljes op 'e langebaan. Twa dêrfan kamen op namme fan Kjeld Nuis, mar ek Sven Kramer en Carlijn Achtereekte stienen op it heechste poadiumplak.
''Het is in elk geval prettig dat we volle kracht vooruit kunnen'', seit coach Jac Orie, dy't ek direkteur fan de reedriders is. ''Ik waardeer het enorm dat Jumbo momenteel zijn nek uitsteekt, waardoor wij als schaatsploeg op onze olympische successen kunnen voortborduren.''


description: Helporganisaasje MEE Friesland sil yntinsiver gearwurkje mei kollega-organisaasje MEE Groningen. Beide ôfdielingen fusearje op bestjoerlik nivo ûnder de na

title: Noardlike fúzje by helporganisaasje MEE


title: Pleats yn Gersleat ôfbrând, asbest frijkommen

maintext:
By in brân yn in pleats yn Gersleat is woansdeitenacht asbest frijkommen. De bewenner waard al gau yn feilichheid brocht, dêrnei sette de brânwacht yn op it rêden fan hynders en kij yn de stâl efter de pleats.
It wie dreech om de brân út te krijen, troch de kjeld en de hurde wyn. Wetterputten wienen beferzen. Wetterweinen hawwe mear bluswetter brocht. Nei in oere hie de brânwacht it fjoer ûnder kontrôle.
Asbest
Om de wenning hinne binne asbestdieltsjes oantroffen. In part fan de dyk by de pleats is dêrom ôfsletten. Hoelang't dat duorje sil, is noch net bekend.


description: De plysje hat freedtejûn fjirtjin minsken op de bon slingere omdat se te folle leven makken yn de buert fan de Junokade yn Ljouwert. It giet om autoleafhaw

title: Te folle leven op automoeting Junokade yn Ljouwert: boete


title: Brinkman: "FNP moat wer mear in taalpartij wurde"

maintext:
De FNP moat wer mear in taalpartij wurde. It ûntbruts de partij by de gemeenteriedsferkiezingen oan oansprekkende tema's, en mei derom hat de partij yn in tal gemeenten ferlern. Dat seit Tjibbe Brinkman yn It Polytburo.
Brinkman wie listlûker yn Achtkarspelen. Dêr rekke de partij twa sitten kwyt, en dêr net allinnich. Mei-elkoar ferlear de FNP fiif sitten yn Fryske rieden. Neffens Brinkman is de partij syn 'momintum' wol wat kwyt, al kinne de kânsen samar keare. De FNP-er wie kritysk oer de posysje fan syn partij yn it provinsjaal bestjoer. Neffens him leit de rol fan kolleezjepartij de FNP minder as dy fan opposysjepartij.


title: Provinsje komt mei 'voucher' foar lyts- en middenbedriuw

maintext:
De provinsje wol lytsere MKB-bedriuwen yn Fryslân op 'en paad helpe mei ynnovaasje, bedriuwsûntwikkeling en strategysk personielsbelied. Om dat te berikken komt de provinsje mei de saneamde 'voucher-regeling MKB Fryslân'. Bedriuwen kinne in voucher krije tusken de 500 en 2.500 euro. Dêrmei soene se ekstra personiel of ekspertize ynroppe kinne. Yn totaal is der hast trije miljoen euro foar beskikber, foar in perioade fan trije jier.
Deputearre Sander de Rouwe tinkt dat er mei de regeling 2.000 oant 3.000 lytse MKB-bedriuwen helpe kin. De earste voucher hat De Rouwe ûndertekene op de Business Contact Dagen. Dy wurde tiisdei en woansdei yn it WTC Expo yn Ljouwert hâlden.


title: Tal blombollekwekers nei jierren fan delgong wer tanaam

maintext:
It tal bedriuwen yn Fryslân dat yn de iepen loft blombollen teelt is it ôfrûne jier flink tanaam. Dat docht bliken út sifers fan it Centraal Bureau voor de Statistiek. Yn 2016 stie de teller op 22 bedriuwen, ferline jier binne dêr trettjin by kaam. De measten fan har ferbouwe tulpen, mar ek leeljes binne populêr. De Fryske Marren is mei hast 200 hektare de gemeente mei de measte blombolleteelt fan Fryslân, folge troch It Hearrenfean.
Dat der wer groei sit yn de sektor is opmerklik te neamen. Sûnt 2000 gie it tal bedriuwen dat blombollen ferboud benammen nei ûnderen.


title: Man rekket ferwûne nei fal út beam by Lippenhuzen

maintext: In man is sneintemiddei ferwûne rekke nei't er by wurksumheden by Lippenhuzen út in beam foel. It ûngelok barde oan de Sweachsterwei. Der waarden in ambulânse en in traumahelikopter oproppen en it slachtoffer is mei noch ûnbekende ferwûningen oerbrocht nei it sikehûs.


title: FIDEO: Miranda yn de soarch: âlderinsoarch yn Neibertilla

maintext:
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Ferslachjouwer Miranda Werkman seach tongersdei by Jack Jongsma yn Drachten. Hy wurket by Neibertilla, de âldereinsoarch fan Zuidoostzorg.
"It is mear as allinnich it waskjen en fersoargjen fan minsken", fertelt Jongsma. "Just de lytse dingen, de gesprekken en persoanlike oandacht, kinst hiel tsjinstber yn wêze." Jack begrypt eins net wêrom't net mear manlju yn de soarch wurkje: "Ik wit fan manlju yn myn omjouwing dy't wol tsjinstber wêze wolle. Mar der is in stichma dat se dan dochs tsjinhâldt. Mar manlju yn de soarch kinne ek in mearwearde ha."
Sjoch foar mear reportaazjes, artikelen en ynformaasje op Omropfryslan.nl/soarch. Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.